Galeria 'glokal' bat | Kultura | Berria\nGaleria 'glokal' bat\nItxialdiak bultzatuta, Ari galeria digitala jarri dute abian hainbat artezalek. Ez du egoitza fisikorik, baina Euskal Herrian ditu sustraiak proiektuak\nNatalia Cambronero Nieto artista irundarraren eskultura baten irudia. ARI GALERIA Tamaina handiagoan ikusi\n«Ongi etorri Ari galeriara. XXI. menderako galeria glokala. Arte garaikidea». Esaldi labur horrekin aurkezten dio bere burua Ari galeriak www.arigallery.org webgunea bisitatzen duen orori. Bestelako egoitza fisikorik gabe, webgune hori bera da galeria; horregatik XXI. mendeari egindako aipamena eta glokaltasunarena. Arte garaikidearekin zaletutako lau lagunek izan zuten proiektua martxan jartzeko ideia, eta koronabirusari aurre egiteko ezarritako itxialdiak eman die bultzada.\n«Museo eta galerietara joaten diren zaletuak gara, eta beti gaude gogoz artista berriak ezagutzeko, baina, konfinamenduan errealitate hori erabat aldatu denez eta denbora gehiago geneukanez, hala erabaki genuen galeria digitala sortzea». Oskar Gonzalez Uriartek eman du azalpena. Sorrerako lau kideko patronatuko kideetako bat da bera, baina, dioenez, azkar hedatu da proiektua, eta egun 24 kide inguru dabiltza galeria martxan jartzen duen nukleoaren inguruan. Borondatezko lana da guztiena. «Erakusketak ikusteko aukerak mugatuta dauden bitartean, plano birtual horrek aukera ematen digu zaleoi artistak ezagutzeko, eta, bestalde, artistek ere leku bat dute beren lana erakusteko».\nHiru helburu nagusi ditu galeriak: arte garaikidea sustatzea, artistekiko jakin-mina piztea eta bildumazaletasun «eskuragarria» bultzatzea. Webgunean zehaztu dutenez, Francisco Goyak bere pintura beltz ezagunak hormetan sortzeko baliatu zuen Madril kanpoaldeko Quinta del Sordo digital moduko bat izatea dute amets: sortzaileen alderik «erradikalena» azaleratzen lagunduko duen gune libre bat, «merkatuaz harago» eta «zirkuitu instituzionaletik kanpo».\nGaleria birtuala izanik ere, Euskal Herrian bereziki sustraitutako proiektua da Ari, Gonzalez Uriartek esan duenez. Bertakoak dira, adibidez, sorrerako patronatuko lau kideak. Egun, Kataluniako, Espainiako, Txileko, AEBetako, Ukrainako eta beste hainbat herrialdetako kideak ere baditu proiektuak, eta sarea zabaltzen jarraitzea da Ari galeriakoen asmoa, baina jarraitzen dute Euskal Herriarekiko lotura horri eusten.\nEuskal artisten lanekin osatutako erakusketa kolektibo bat egiteko asmoa dute. «Zirkuitu handitik kanpo geratzen diren baina esateko gauzak dituzten artistak ditugu buruan». Kontaktuak egiten dabiltza oraingoz, eta jasotako erantzunaren arabera erabakiko dute zer eta nola egin.\nEgun, galeriaren lehen urratsetan lagundu duten 27 artistaren lanak biltzen dituen irekiera erakusketa dago webgunean ikusgai. Etxeko telefonoa jaso berritan, bainujantzi gorri bat daraman emakume baten zorion beteko harridura irudikatzen du, esaterako, Sergio Gioche artista espainiarraren margolan hiperrealistak, eta zerrendan datoz, lehen irudi horren ondoren, margolan, eskultura eta ilustrazioak. Vivian Werbin artista txiletarraren abstrakzio koloretsuak, Philip Steele ipar amerikarraren bideo bat, Natalia Cambronero Nieto irundarraren artilez eginiko eskulturen irudiak, Aurora Ruvalcaba argazkilariak erretratatutako hiri paisaiak, ilustrazioak, marrazkiak... Eta, pieza bakoitzarekin batera, dohaintzak egiteko aukera ere ematen du orriak.\nSalmentarako aukerarik ez dute aurreikusten oraingoz, eta webgunea irekita mantentzeko gastuei aurre egiteko bideratzen dute dirua. Galeria babesteko bi bide ere badira, bestela. Urtean 10 euroko ekarpena egiteko aukera eskaintzen du batak, eta urtean 100 eurokoa egitekoa besteak.\nZabalik da galeriako beste erakusketa kolektibo baterako artelanak bidaltzeko deialdia ere. Maiatzaren 1ean zabaldu zuten mezua, mundu zabalera, itxialdian sortutako piezen bila, formatu eta teknika librean, baina, betiere, bidalitako lana sarean erakutsiko dela kontuan harturik. Astelehenera artekoa da epea. «Oso harrera ona izaten ari gara», azaldu du Gonzalez Uriartek. 30 artelan inguru dituzte jadanik, eta pozik daude jasotakoarekin. «Sorpresa bat izaten ari da».\nInformazio gehiago nahi izanez gero, jo webgune honetara: www.arigallery.org\nUztailaren 17tik abuztuaren 6ra bitartean diskotekan izan zirenek egin beharko dute testa.


Jaurlaritzak ez du arintze prozesua langileekin partekatu nahi eta CONFEBASK-i interesatzen zaizkion neurriak inposatu nahi ditu soilik | LAB SINDIKATUA\nLAB Sindikatua LAB Jaurlaritzak ez du arintze prozesua langileekin partekatu nahi eta CONFEBASK-i interesatzen zaizkion...\nJaurlaritzak sindikatu, patronal eta beste eragile ekonomiko batzuekin izandako bileran izan da LAB. Amaieran, Xabier Ugartemendia Ekintza Sindikala eta Negoziazio Kolektiboko idazkariak adierazi du bilerak gutxirako balio izan duela.\n“Jaurlaritzak, aldebakartasunez hartzen ari diren erabakien berri eman digu, jada komunikabideetatik ezagutzen genituenak. Jaurlaritzak ez du langileekin prozesu bat partekatu nahi eta Confebask-i interesatzen zaizkion neurriak inposatu nahi ditu bakarrik”, adierazi du LABeko kideak.\nUgartemendiak gaineratu du arintze prozesu bat ezin daitekeela horrela kudeatu eta partaidetza zabal eta anitza duen plan bat osatzea aldarrikatu du. “Jaurlaritzak patronalaren neurrira hartutako erabakiak inposatzea bide okerra da eta ez die biztanleriaren interesei erantzuten” gaineratu du.


372.000 ikaslek ekingo deutse ikasturteari - bizkaie.biz\nBizkaie! 2020-09-07 08:20 Pil-pilean\nIrailaren 7an hasiko da ikasturtea Ume eta Lehen Hezkuntzako eta DBHko 1 eta 2 mailetako ikasleentzat.\nIrailaren 7an hasiko da, astelehenean, 2020-2021 ikasturtea Euskadin, 372.000 ikasle ingurugaz, unibersidadez kanpoko hezkuntza-etapetan. Datu horrek %0,67-ko jatsierea dakar joan zan ikasturteagaz alderatuta, unibersidade aurreko etapetan. Jaiotza-tasearen jatsierearen ondorioz, azken urteetan pasau dan legez, beherakadarik nabarmenena Ume Hezkuntzan izan da (0-5 urte tartean), 4.938 ikasle gitxiagogaz (% 5,9 gitxiago). Lehen Hezkuntzan be –aurreko ikasturtean hasi zan beherakada hori igarten da etapa honetan- ikasgeletara bueltetea 1.593 ume gitxiagogaz etorriko da (% 1,22 gitxiago).\nFamiliek seme-alabak eskolatzeko aukeratzen daben sareari jagokonez, sare publikoa nahiz itunpeko pribatuaren arteko orekeak Euskal Hezkuntza Sistemearen ezaugarri izaten jarraitzen dau, baina erdiek baino gehiagok aukeratzen dabe publikoa. Familien % 50,9k sare hau aukeratzen dau, eta % 49,1ek, barriz, itunpekoa edo pribatua.\nHizkuntza-ereduei jagokenez, azken urteetako jokereak jarraitzen dau: D eredua da ikasle guztien artean hautatuena eta Ume Hezkuntzan hazten jarraitzen dau: 3-5 urteko edade-tartean, 0,8 puntu egin da gora, ikasleen % 81,2 D ereduan egonik. B eredua % 15,6k aukeratu dau eta A eredua, barriz, familien % 3,2k edade tarte horretan.\nLanbide Heziketan, aurrematrikula datuek igoerea erakusten dabe ikasle kopuruan (% 4,35 gehiago). Dana dala, Hezkuntza Sailaren aurreikuspena da igoera hori aitaturikoa baino handiagoa izango dala urrian, matrikula epea zarratukeran. Lanbide Heziketan datuek erakusten dabe ikasgaiak euskeraz emoten dituen\nereduek gora egin dabela. D eredua % 21,3tik % 21,8ra igaro da aurreko ikasturtetik hona eta B ereduan 1,2 puntukoa da igoerea, % 18,8tik % 20ra.\n2020-2021 ikasturte barri honetan ikasgeletara bueltea mailakatua izango da: Irailaren 7an, astelehenean, Ume Hezkuntzako, Lehen Hezkuntzako eta DBHko 1. eta 2. mailetako ikasleak hasiko dira. DBHko 3. eta 4. mailakoak eta Batxilergokoak irailaren 15ean; eta Lanbide Heziketan, barriz, hilaren 14tik aurrera eta\nirailean zehar bueltauko dira, mailearen eta zikloen arabera.\nMaisu batek emon dauen positiboak eraginda Amezketako ikastetxean astebete atzeratuko dabe geletara bueltea ganerako irakasleek etxean egon beharko dabelako.


AlbisteakGontzal - 2021-03-04 1\nFagor marka Atlético de Madrid Femenino-ren babesle berria da\nHala eman du ezagutzera espainiar futbol taldearen webgune ofizialak. Hitzarmena "denboraldi honetarako eta datozen hiruretarako da". Argazkia: Atlético de Madrid. Futbol klubaren webgunean eman zen ezagutzera...\nAlbisteakGontzal - 2021-03-03 3\nZenbait arrasatearri ez diete Oñatin sartzen utzi, “Epele-San Prudentzio zatia Bergara delako”\nAraudiaren arabera, udalerri mugakidea da "bizilekuaren ondoko udalerria, eta zuzenean sartzen da bertara, beste udalerri batzuetatik igaro gabe". Hori argudiatuta, Ertzaintzak San Prudentzion zenbait...\nArrasatenMondraberri - 2020-12-04 0\nMarian Iriondo Gezalaren familiari ARTren partez\n"Zabaletan horren ondo ereindako haziek beti gurekin iraunen dute. Arrasate Rugby Taldeko familiaren aldetik Besarkada handi bat".\nAlbisteakGontzal - 2020-02-08 0\nArrasateko First Lego League hasi da, robotika landuz, “geroa landuz”\nTxapelketako gazte taldeak Iturripeko hasiera ekitaldian izan dira. Orain robotika lantzen dihardute Mondragon Unibertsitatean. Arrasaten, Donostian eta Bilbon jokatzen ari da Euskadiko First Lego League,...\nAlbisteakMondraberri - 2021-01-04 0\nArrasate Blueseko Travellin’ Brothers-en kontzertua 2020 urteko 3. onena izendatu du El Correok\nTestua eta argazkia: Ibai-Arte. Pandemiaren ondorioz zuzeneko musikaren agenda erabat murriztu den 2020 urte honetan, Bizkaiko taldeen lau kontzertu, galiziarren bat eta poloniarren beste bat...\nAlbisteakMondraberri - 2020-12-05 0\nElurrak Udalatxeko eta Muruko gailurrak zuritu ditu\nUdazken-negu sasoiko lehen zuritzeak izan dira. Eguraldiak bide beretik jarraituko du gaur eta datozen egunetan: hotza, elurra edota euria, haize fina,... Euskalmeten iragarpenak\nAlbisteakIker - 2020-05-06 0\nLagun bat hil da eta 10 gehiagok gainditu dute Covid-19a Gipuzkoako adineko pertsonen egoitzetan\nAzken orduetan ez da kasu positibo berririk atzeman adinekoen egoitzetan, aldiz, adin txikiko batek positibo eman du Covid-19n eta ospitalera eraman dute.\nKulturaMondraberri - 2021-01-23 0\nPlisti-plasta jolastera eta argazkia partekatzera animatzen dute\nGuraso.eus eta Txatxilipurdi elkartetik herri, hiri eta inguruak jolaserako erabiltzera gonbidatu nahi zaituztegu. Honetarako, “La ciudad del juego” proiektuan ispiratuta, Putzuetan Plast! ekimena antolatu...


Asier Lafuente | Topaldia\nAsier Lafuente Ruiz de Sabando (Agurain, 1970); Dietetikan eta Elikaduran diplomatua (1992) eta Ekintza Fisiko Zientzian eta Kirolean lizentziatua (1997) da.\nAlor profesionalean Arabako Pilota Federazioko kirol teknikari, KULKI (Kultura-Kirola) euskal jolasak eta jokoak zerbitzu enpresan eta Arabako Bertsozale Elkartean sustapen, komunikazio eta ikerkuntza sailean aritu da lanean. Egun, Arabako Lautadako Euskaraldiko koordinatzailea da.\n1991etik aurrera, euskara ikasi zuenetik, euskalgintzan aktiboki parte hartu du, besteak beste, Lautadako beste euskaltzale batzuekin batera Olbea Euskara Elkarteko sortzaile, Agurainen 75 Ordu Euskaraz ekimenean antolakuntzako kide eta, gaur egun, Lautadako Euskararen Komunitateko sustatzaile…\nTopaldia 2020- Arabako Lautada from Euskaltzaleen Topagunea\nLautadako Euskararen Komunitatea: entitateak eta taldeak erdigunean.\nEragile sozialen arteko antolakuntza hil ala biziko kontua da eraginkorrak izateko. 2016tik aurrera Lautadan izan diren norbanako euskaltzalez osatutako ohiko elkarte antolaketatik beste zerbaitera bidea egiten ari gara. Taldea jarri dugu erdigunean; hizkuntza-ohiturak ulertzeko eta aldatzeko sistema eraldatzaile gisa: entitate egituratuak (herriak, kolektiboak, establezimenduak eta lantegiak) eta taldeak (bikoteak, familiak, lagun-kuadrillak). Guk komunitatea deitu diogu horri. Komunitate hau Lautadako izaera ezberdinetako entitateak eta taldeak artikulatzeko gune bat da.\nArtikulatzeko heldulekua egitasmo bat izan da orain arte: hizkuntza-ohiturak aldatzeko ariketa sozial kolektiboak (haien artean Euskaraldia).\nAzkeneko urtetan atera dugun ondorioak antolaketaren inguruan hauexek dira:\n-Antolakuntzarekiko inplikazioa errazago lortzen ari gara taldeen ordezkaritzarekin norbanakoaren konpromisoarekin baino.\n-Egitasmoaren ezaugarriek nabarmen eragin dute antolakuntzarekiko inplikazioan.


Izotza izango da nagusi datozen egunetan, Euskadin | EITB Eguraldia\nIzotza izango da nagusi datozen egunetan, Euskadin\nEgun hotzak espero dira, elurra egingo du bihar, eta elur-maila 400-500 metro inguruan ezarriko da.\nEuskadi eta Nafarroa izoztuta esnatu dira\nEuskalmeten arabera, gaur hotz handia egingo du, izotza botako du, eta kostaldean ere tenperaturak 0 azpitik kokatu daiteke. Hodeien artean ostarte batzuk agertuko dira, eta hauek zabalagoak izango dira barnealdera joan ezkero. Tenperatura maximoak 10 ºC-ra helduko dira kostaldean eta 5 ºC-tan kokatuko dira barnealdean.\nOstiralean euria izango da nagusi, eta elur-kota berriz ere maila baxuetan kokatuko da. Zerua lainotuta egongo da bitartean. Euri gehiago egingo du ipar partean, baina barnealdean ere tarteka euria izango da. Elur-maila 900-1000 m-ra kokatuko da goizaldean baina jaisten hasiko da eta arratsaldeko lehen orduetan 400-500 m-tik gora elurra egingo du. Ipar-mendebaldeko haizea indarrez ibiliko da eta ondorioz, eguneko tenperatura jaitsi egingo da. Barnealdean izotza botatzeko arriskuarekin jarraituko du, egunaren lehen orduetan eta gauean.\nLarunbatean egonkortasuna itzuliko da. Goizean-goiz hotz handia egingo du, eta tenperaturak -1 eta -4 ºC artean kokatuko dira barnealdean. Goizeko lehen orduetan behe-lainoa sortuko da, eta zerua hodei gutxirekin egongo da, nahiz eta arratsaldean zehar ugaritzen joango diren. Eguneko tenperatura pare bat gradu altuagoa izango da hego-haizeagatik, ondorioz, 8-10 ºC izango ditugu kostaldean eta 4-6 ºC barnealdean.


Nafarroako Auzitegi Nagusiak abuztuaren 12ra arte luzatu du etxeratze agindua\nNeurria "egokia" eta "kutsaduren gorakada ekiditeko eraginkorra" dela uste du Nafarroako Auzitegi Nagusiaren administrazio-auzietarako aretoak. Gainera, beharrezkotzat jo du, "egoeraren larritasuna dela eta".\nIruñeko kale hutsak. Argazkia: Jesus Angel Arana.\nNafarroako Justizia Auzitegi Nagusiak baimena eman du asteazken honetan abuztuaren 12ra arte gaueko etxeratze agindua beste astebetez luzatzeko, covid-19aren eragina altua den Nafarroako udalerrietan. Neurria asteburuetan eta udalerri bakoitzean herriko jaiak ospatu beharko liratekeen egunetan aplikatuko da.\nNafarroako Justizia Auzitegi Nagusiko iturriek jakitera eman dutenez, administrazio-auzietarako aretoak "egokitzat" jo du neurria. Hala, aretoaren arabera, "kutsatzeen datuak apur bat hobetu diren arren, ospitaletan eta ZIUetan dauden gaixoen kopuruak gora egin du, eta, beraz, neurri egokitzat jotzen da".\nAuzitegiak "kutsaduren gorakada ekiditeko neurri eraginkorra" dela uste du, "prebentzio neurriak lasaitzen diren uneetarako, hala nola, musukoa erabiltzen ez denean eta distantzia soziala mantentzen ez denean". Gainera, "egoeraren larritasuna dela eta, beharrezkoa" ikusten du, "muturreko arriskuan jartzen dauden udalerrien kutsatzeko erritmoa" kontuan hartuta.\nEra berean, Nafarroako Justizia Auzitegi Nagusiak ohartarazi du ostalaritzako lokalen itxiera 01:00etara aurreratzea ez dela oraindik nahikoa izan "gaueko zirkulazioa mugatzea proposatzen den herrietan birusaren hedapena kontrolatzeko".\nHorren harira, Auzitegiak gogorarazi du neurria "proportzionatua" dela, kutsatzeen katea murrizteko behar den gutxieneko kopuruan hartzen delako, eta, aldi berean, ez duelako erabateko mugikortasuna eragozten.


GEOGRAFIA IKASTEKO SAREAN: Hamarnaka hildako Sirian, errepresioaren eraginez\nHamarnaka hildako Sirian, errepresioaren eraginez\nEITB Erredakzioa, 2011/12/20\nSiriak Liga Arabiarrak herrialdera ikuskatzaileak igortzea jasotzen duen idatzia onartu du, baina keinu horrek ez du oraingoz erregimenaren oldarkeria geldiaraztea lortu.\nBachar al Asaden aldeko manifestariak. Argazkia: EFE\nSiriak zibilen aurka egindako errepresioa gaitzetsi du NBEk\nLiga Arabiarrak zigor ekonomikoak ezarri dizkio Siriari\nGutxienez 40 zibil hil dira Sirian, horien artean, bi adingabe, Bachar al Asaden aldeko indarren errepresioaren eraginez, hala jakinarazi du Siriako Giza Eskubideen Behatokiak.\nBiktima horiei Siriako hamarnaka soldaduren heriotza gehitu behar zaie, euren postuetatik ihes egiten saiatu diren unean Armadak tiro eginda hil dira.\nIhes egitea lortu duen soldadu batek GIza Eskubideen Behatokiari jakinarazi dioenez, 60-70 bat soldaduren gorpuak ikusi ahal izan ditu.\nSiriak gaur sinatu du herrialdera ikuskatzaileak igortzeko Liga Arabiarrak proposatutako idatzia, Kairon izandako ekitaldi batean egin da sinadura. Baina, keinu horrek ez du oraingoz, erregimenaren aldeko oldarkeria geldiaraztea lortu.\nJoan den martxoaren erdialdetik, 5.000 pertsona baino gehiago hil dira Sirian erregimenaren errepresioak eraginda, Nazio Batuen azken datu ofizialen arabera.\nNBEko Batzorde Orokorrak, hain zuzen, Sirian martxoaz geroztik izandako Giza Eskubideen urraketa "larriak" salatu eta gaitzesteko idatzia onartu du, gehiengo nabarmen baten babesarekin.\nPublicado por Marta Pelayo Fernández en 9:11 a. m.\nEtiquetas: 2011, Asia, Ekialde Hurbila, geografia politikoa, Liga Arabiarra, Siria


3txulo bueltan da! Continue Reading" />\nOsteguna, iraila 1, 2016 Azken lanak 3txulo, Amancay Gaztañaga, Baleuko, etb3, Iker Galarza\tPermalink 0\nIrailetik aurrera eta abenduak bitartean (oraingoz…) 3txulo ETB3ko parrillara bueltatuko da. Tira, atal berriak hasiko direla esan nahi dut, izan ere uda osoan zehar hortxe izan delako, eta naiz eta atal errrepikatuak izan ikusleak bilduz telebista aurrean. Baina gatozen datorrenari begiratzea,\nAurreko denboraldia arrakastatsua izan da. 3txulok bere habia egin du ETB3n. Bere leku propioaegin du Doraremon, Nobita eta abarren artean.\nKozinatzen ikasi dugu, asmakizunak izan ditugu, eskulanak eta abarrak; baina 3txulon abiatu aurretik geure buruei jarri genion erronka handienari ere bikain erantzun diogu. Adi!\nNumeroak potoloak izan dira… 10 minutuko 190 atal! Ez da nola nahiko marka! 1900 minutu fikzio sortu dira, eta jakina 190 gidoi desberdin! Trama desberdin, arazo desberdin, istorio desberdin, 190 istorio desberdin… ez da marka makala!\nBerehala hasiko den denboraldi berri honetarako erronka berriak jarri izan nahi ditugu. Horretarako espazio berriak eta pertsonaia berriak sortu dira. Beste hainbeste minutu sortu beharko dira, eta horrek esan nahi du sormena martxan jarri behar dela istorio berriak sortzeko!\nOporretatik bueltan indartsu dator 3txulo! Tarte berriak, betiko tarte berrituak, eta jakina, edozertarako lekua izango da 3txulon. Asmakizunak, 3dimena lantzeko tarteak, jakituriaz gainezka datozen bad3di tarteak…\nEta hau guztia gutxi balitz, pertsonaia berriak gehituko zaizkigu! Izeba Kattalin, Harriet galtzerdi berria…\nIzeba Kattalinek bere alde maltzurrena erakutsiko digu, uneoro gure 3txulotarren lasaitasuna hautsi nahian ibiliko zaigu, eta horretarako ez dago bakarrik, Harriet bere galtzerdi argentinarra dauka ondoan! Sasi eta Laino ere ez dira lasai izango!\n2ttor, 4ra eta Xbel Euskal Herriko haur guztien gozamenerako indartsu datoz. Asmakari berriak, kantu biziak, dantza ikusgarriak…\nIrailetik aurrera! Ni dagoeneko jo eta su 2ttorrek, 4rak, Xbelek, Izeba Kattalinek eta beste guztiek ahotan ibiliko dituzten hitzak et istorioak sortzen!


Hiruzta - Upategia\nHiruzta txakolindegia Hondarribian dago. Rekaldetarron egia bihurtutako ametsa da, txakolinaren zale amorratuak baikara. Gogotsu eta ilusioz beteta, txakolina egiteko mende luzetako tradizioa berreskuratu dugu Hondarrabi zuri mahatsondoaren sorleku den hiri honetan.\n2007an ekin genion ibilbide honi, Ana Martín Onzain eta Pepe Hidalgo enologo ospetsuen aholkuez lagunduta. Gure upategiak hamar hektarea ditu Jaizkibel mendiaren magalean; leku paregabea da txakolin-mahastiak landatzeko.\nUpategiak teknologia berrienarekin hornituta dago. Azken belaunaldiko instalazioei esker, kalitate goreneko txakolina egiten dugu. Egun, upategiak 160.000 botila ekoizteko ahalmena du, baina, datozen urteotan, pixkanaka handitu egin nahiko genuke kopuru hori.


1. Eta Jonas Amatiren semeari itz egin zion Jaunak, esaten zuela:\n2. Jaiki zaite eta zoaz Ninibeko erri andira, eta an predikatu ezazu, zeren bere gaiztakerien deadarra eldu da nere aurreraño.\n3. Eta jaiki zan Jonas, Jaunaren esana egiteari utzita Tarsisera iges egiteko, eta jetxi zan Jopera, eta arkitu zuen Tarsisera zijoan ontzi bat, eta pagatu zuen bere eraman saria, eta sartu zan bertan berakin, Tarsisera joateko Jaunagandik igesi.\n4. Baña Jaunak bialdu zuen aize andi bat itsasoaren gañera, eta jaiki zan itsasandi bat, eta ontzia zatitua izateko irriskuan zegoan.\n5. Eta itsasgizonak beldurtu ziran, eta bakoitzak bere Jaungoikoari ots egin zion, eta itsasora bota zuten ontziko zama, arindu zedin bere pisutik. Jonas berriz jetxia zan ontziaren barrena, eta lo gogorrean zegoan.\n6. Eta alderatu zan beragana pilotoa, eta esan zion: Nola zaude zu orrela lotan? Jaiki zaite, eta zure Jaungoikoari ots egin zaiozu, gurekin oroitu nai ote dan, eta galdu ez gaitezen.\n7. Eta elkarri esan zioten: Atozte, eta txotx egin dezagun, eta jakin dezagun zergatik etorri zagun gaitz au. Eta txotx egin zuten, eta suertea Jonasen gañera erori zan.\n8. Eta esan zioten: Adirazi zaguzu, zergatik gaitz au gertatu zagun. Zeñ langintzakoa zera? Nongoa zera, eta nora zoaz? Zeñ erreñutakoa zera zu.\n9. Eta esan zien: Hebreotarra naiz ni, eta zeruko Jaun Jainko, itsasoa eta lurra egin zituenaren beldur naiz.\n10. Eta txit beldurtuta gelditu ziran gizon aiek, eta esan zioten: Zergatik au egin dezu? (zeren gizon aiek ezagutu zuten Jaungoikoaren igesi zijoala, bere agindua ez egitearren, zeren berak adirazi zien).\n11. Eta esan zioten: Zer egingo degu zurekin itsasoa baretu dakigun? Zeren itsasoa goratuaz eta arrotuaz zijoan\n12. Eta esan zien: Artu, eta itsasora bota nazazute, eta itsasoa baretuko zazute, zeren nik ongi dakit nigatik itsasoa txit aserretua jarri zazutela.\n13. Eta arraunean egiten zuten itsasgizonak leorrera biurtzeko, baña ezin ziran; zeren itsasoa gora zijoan, eta arrotuaz beren gañean.\n14. Eta Jaunari ots egin zioten, eta esan zuten: Erregututzen dizugu, o Jauna, ez gaitzazula illerazi, gizon oni eriotza eman diogulako, eta kulpa gabeko odolari etzaiozu erorierazi gure gañera, zeren zuk, Jauna, egin dezu, nai izan dezun bezela.\n15. Eta eldu zioten Jonasi, eta itsasora bota zuten, eta itsasoa bereala baretu zan.\n16. Eta gizon aiek Jaungoikoaren beldur andi bat artu zuten, eta Jaunari doañak eskeñi ziozkaten, eta botoak egin zituzten.\n1. Eta Jaunak zeukan prestatuta arrai andi bat, zeñak Jonas iretsi zuen, eta egon zan Jonas arraiaren sabelean iru egunean, eta iru gauean.\n2. Eta arraiaren sabeletik erregutu zion Jonasek bere Jaun Jainkoari,\n3. Eta esan zuen: Nere naigabean Jaunari deitu nion, eta aditu ninduen, sepulturaren barrendik deadarrez ots egin nuen, eta aditu zenduen nere boza.\n4. Eta bota ninduzun itsasoaren barrenenera, eta urak inguratu ninduten. Zure jiraboilla guztiak, eta zure baga guztiak irago dira nere gañera.\n5. Eta nik esan nuen: Aurtikia izan naiz zure begien aurretik, alaere oraindikan berriz ikusiko det zure tenplo santua.\n6. Urak inguratu ninduten animaraño, osiñak ingurutu (sic) ninduen, itsasoak estali zuen nere burua.\n7. Jetxi nintzan mendien ondoetaraño, lurreko morrolloak itxian jarri ninduten betiko, baña zuk, nere Jaun Jainkoa, gordeko dezu usteltasunetik nere bizia.\n8. Nere animak iragotzen zituen antsiaen artean, zuzendu naiz zugana, o Jauna, allegatu dedin zugana nere erregua zure eliza santura.\n9. Arrokeriak alperrik gordetzen dituztenak, utziten dute bere urrikaltasuna.\n10. Baña nik eskeñiko dizkizut doañean alabanzazko kantak, kunplituko diozkat Jaunari, nere osasunagatik egin diozkadan boto guztiak.\n11. Eta Jaunak esan zion arraiari, eta onek gonbitatu zuen Jonas leorrean.\n1. Eta Jaunak bigarren aldiz itz egin zion Jonasi, esaten ziola:\n2. Jaiki zaite, eta zoaz Ninibeko erri andira, eta an predikatu ezazu nik esaten dizudana.\n3. Eta jaiki zan Jonas, eta joan zan Ninibera Jaunak agindu zion bezela, eta Ninibe zan erri andi bat, iru eguneko bidea zeukana.\n4. Eta asi zan Jonas errian sartzen egun bateko bidean, eta deadar egin zuen, eta esan zuen: Emendikan berrogei egunera Ninibe desegiña izango da.\n5. Eta Ninibetarrak sinistu zuten Jaungoikoagan, eta predikatu zuten baraua, eta saioz jantzi ziran andienetik txikieneraño.\n6. Eta allegatu zan berria Ninibeko erregeagana, eta bere tronutik jaiki zan, eta beragandik bota zituen bere soñekoak, eta saioz jantzi zan, eta eseri zan autsean.\n7. Eta deadar egin zuen, eta esan zuen Niniben, erregearen eta bere prinzipeen aginduz, esaten zuela: Gizonak, eta zamariak, eta idiak, eta abereak ez bezate ezerere jan: eta ez bitez ere bazkatu, ezta urik ere ez bezate edan.\n8. Eta gizon ta abereak saioz jantzi bitez, eta txit gogotik aiek ots egin bizaiote Jaunari, eta alde egin beza gizonak bere bide txarretik, eta beren eskuetan dauden obra gaiztoetatik.\n9. Nork daki onela aldatuko ote duen Jaunak bere erabakia, eta barkatuko ote digun; eta bere aserrearen sumintasuna bigunduko ote dan, eta onela galdu gabe geldituko ote geran?\n10. Ikusirik bada Jaungoikoak egiten zituzten obrak, nola beren bide txarretatik alde egin zuten, errukitu zan, eta etziozkaten bialdu erabakita zeukan gaitzak.\n1. Eta Jonasek txit naigabe andia iduki zuen, eta aserretu zan.\n2. Eta otoiz egin zion Jaunari, eta esan zuen: Erregututzen dizut, o Jauna, esan zadazula, gauza onen beronen beldur ez al nintzan ni, oraindikan nere errian nengoala? Argatik aurreratu nintzan Tarsisera iges egiten. Zeren nik ongi dakit zu zerala Jaungoiko biotzberaa, eta urrikaltsu, pazienzia andiko, eta biguntasun askoko, eta bekatuen barkatzalle bat.\n3. Eta orain, Jauna, erregututzen dizut, kendu dizadazula bizia, zeren onezkero neretzat obe da iltzea, bizitzea baño.\n4. Eta Jaunak esan zion: Aserretzeko arrazoia dezula uste al dezu?\n5. Eta Jonas erritik atera zan, eta erriaren sortaldeko atearen aurkez eseri zan, eta txaola bat egin zuen an, eta bere azpian itzalean eseria egon oi zan, erriari zer gertatuko ote zitzaion ikusi artean.\n6. Eta Jaun Jaungoikoak prestatu zuen untz bat, eta Jonasen buruaren gañera igo zan, bere buruari itzala egin, eta bera estaltzeko, zeren txit nekatua zegoan, eta Jonasek untz hura gatik poz txit andia iduki zuen.\n7. Eta biaramonean egunsentian bialdu zuen Jaungoikoak ar bat, zeñak ortzka eginik untzari, igartu zan.\n8. Eta eguzkia irten zanean, agindu zuen Jaungoikoak atera zedilla aize bero eta erregille bat. Eta eguzkiak jotzen zuen Jonas bere buruan, eta erretzen zan, eta bere anima guztitik eskatu zuen eriotza, eta esan zuen: Obe da neretzat iltzea, bizitzea baño.\n9. Eta esan zion Jaunak Jonasi: Uste al dezu ona dala zuk untzagatik daukazun aserrea? Eta esan zuen: Ona da nere aserrea, eriotza opa izateraño.\n10. Eta Jaunak esan zuen: Zuk daukazu untz baten, beragatik lanik batere egin ez dezunaren, eta azi ere zuk egin ez diozunaren damua. Bada gau batean azi da, eta gau batean galdu da.\n11. Eta ez ote diot nik barkatuko Ninibeko erri andiari, zeñean dauden eun eta ogei milla gizon baño geiago, ez dakitenak zeñ dan beren eskuiko eskua, eta zeñ ezkerrekoa, eta abere asko?


Ekimen sozialei laguntzea | Mundukide\nMSTrekin lotutako enpresa sozialei, enpreson arduradunak prestatuz eta aholku emanez laguntzen zaie. Laguntza horren barruan, aipatzekoak dira:\nGaitasunen eta balioen lanketa: parte artesa, konfiantza, autonomia, gatazken ebazpena.\nKudeaketa, antolaketa eta komertzializazio gaitasunen lanceta.\nKanpoan diharduten Mundukideko pertsonek hainbat jarduera ekonomiko eta produktibotan lagundu dute, ATER taldeei (Nekazaritzako Laguntza Teknikoa) antolamenduari eta kudeaketari buruz emandako aholkularitzatik hasi, eta GCRAren (Nekazaritza Erreformaren Talde Kooperatiboa) proiektu gakoen gaineko hausnarketa estrategikoan buka.\nJarduera honen barruan, eguneroko jarraipena egin zaie esne organikoaren nekazaritza industriei (esneki organikoak), Coperjunho kooperatibaren jarduerei eta Crehnor kreditu entitateari. Era berean, enpresa berriei aholku emateko prozesu iraunkor bat abian jarri da, non jarduera produktiboan diharduten langileek parte hartu baitute.\nHala, asentamendu eta kanpamentuetan, pertsonak elkarteetan biltzeko dinamika bat lortu da jarduera ekonomiko eta productivo berriak bultzatzeko.\nMST-Produkzio Sektorearen estatu zuzendaritzako kidea\nGure nekazaritza-industria indartu eta eraikitzeko, Mondragon esperientzia kooperatiboa funtsatzen dutenen pareko balio eta tresnak erabiltzen gabiltza. Hala, nekazaritza erreformaren alde eta Brasilen aberastasuna zuzenago banatzearen alde lanean dabiltzan familien egoera ekonomikoa hobetu nahi dugu.


Argitaratuta: 2013/04/19eko 45. zenbakiko ALHAOn\nErreferentzia: ALHAO -2013-45-1888\nKontribuzio bereziak arautzen dituen ordenantza orokorraren behin betiko onarpena.\nEz da erreklamaziorik aurkeztu obrak egitearen edo udal zerbitzuak jarri edo handitzearen ondoriozko kontribuzio berezien ordenantza orokorraren hasierako onarpenaren aurka; hain zuzen ere, subjektu pasiboari onurak edo ondasunen balioa gehitzea dakar-kioten obrak egiteko edo udal zerbitzuak jarri edo handitzeko kontribuzio bereziak arautzen dituen ordenantza orokorraren hasierako onarpenaren aurka, zeina 2013ko otsailaren 11ko ALHAOn -18. zk.-argitaratu baitzen. Horiek horrela, behin betiko onartu da, eta osorik argitaratuko da ondoren haren testua, Toki Araubidearen Oinarriak arautzen dituen apirilaren 2ko 7/1985 Legeak 70.2 artikuluan xedatutakoaren ondorioetarako.\nKontribuzio bereziak arautzen dituen ordenantza orokorra\nIruña Okako udal honek, Toki Ogasunak arautzen dituen Arabako Lurralde Historikoaren uztailaren 19ko 41/1989 Foru Arauaren 28. eta 55. artikuluetan xedatutakoaren arabera, ordenantza orokorra onartu du, obrak egitearen edo udal zerbitzuak jarri edo handitzearen ondoriozko kontribuzio bereziena, lan horiek subjektu pasiboari onurak edo ondasunen balioa gehitzea badakarkiote.\nOrdenantza hau Iruña Okako udalerri osoan aplikatuko da.\nKontribuzio berezien zerga gaia da subjektu pasiboak onurak lortzea edo haren ondasunen balioa gehitzea, udalak obra publikoak egitearen edo zerbitzu publikoak jarri edo handitzearen ondorioz.\n1. Hauek izango dira udal obra eta zerbitzuak:\na) Iruña Okako Udalak, berari dagozkion helburuak betetzeko eta bere eskumenen barruan, egiten dituenak, haietatik kanpo geratzen direlarik udalak bere ondare ondasunen jabe modura egiten dituenak.\nb) Iruña Okako Udalak, beste erakunde publiko batzuek eman -dako eskumenak direla eta, egiten dituenak, eta, legeriarekin bat etorrita, titularitatea lortu ondoren egiten dituenak.\nc) Beste erakunde publiko batzuk egiten dituztenak (edo horien emakidadunak), baldin eta udalaren ekarpen ekonomikorik badute.\n2. Aurreko zenbakian adierazitako a) letran jasotakoek ez dute galtzen udal obra edo zerbitzuen izaera, nahiz eta hauek eginak izan: kapital osoa Iruña Okako Udalarena duten erakunde autonomoek edo merkataritza sozietateek, emakidadunek udal ekarpenekin, edo zergadunen administrazio elkarteek.\nKontribuzio bereziengatik bildutako diru kopuruak bakarrik erabil daitezke kobratzearen zio izan diren obra eta zerbitzuen gastuak ordaintzeko.\n1. Kontribuzio berezien subjektu pasibo izango dira pertsona fisikoak zein juridikoak eta Arabako Lurralde Historikoko Zergei buruzko Foru Arau Orokorreko 35. artikuluko 3. paragrafoan aipatutako erakundeak, zerga ordaindu beharra sortzen duten obretatik edo udal zerbitzuak jarri eta handitzetik onura berezia ateratzen badute.\n2. Hona hemen pertsona bereziki onuradunak:\na) Ondasun higiezinei eragiten dieten obrak egiteagatik edo zerbitzuak jarri edo handitzeagatik ordaindu beharreko kontribuzio berezietan, haien jabeak.\nb) Enpresa ustiaketekin lotutako obrak egiteagatik edo zerbitzuak jarri edo handitzeagatik, haien titularrak diren pertsonak edo erakundeak.\nc) Suteak itzaltzeko zerbitzuak handitu edo hobetzeagatik ordaindu beharreko kontribuzio berezietan, eragindako ondasunen jabeez gain beren jarduerak udalerriko arlo horretan egiten dituzten aseguru etxeak.\nd) Lurpean galeriak eraikitzeagatik ordaindu beharreko kontribuzio berezietan, galeria horiek erabiliko dituzten enpresa eraikitzaileak.\n3. Jabetza horizontaleko erregimena duten kasuetan, jabeen erkidegoaren ordezkariak jabekideen izenak eta erkidegoan duten partaidetzaren ehunekoa jakinaraziko dizkio udal administrazioari, banakako kuotak igortzeko.\nHorrela egin ezean, kuota bakarra igortzea onartzen dutela ulertuko da, eta erkidegoa bera arduratuko dela hori banatzeaz.\n1. Kontribuzio berezien zerga oinarria, gehienez, udalerriak obrak egiteko edo zerbitzuak jarri edo handitzeko jarriko duen diruaren ehuneko 90. Udalak, agintzeko erabakia hartzerakoan, kasu bakoitzari dagokion ehunekoa ezarriko du.\n2. Kostua honako kontzeptuetan dago banaturik:\na) Peritu lanen, proiektu idazte zein zuzendaritza lanen, planen eta programa teknikoen kostu erreala.\nb) Egin beharreko obren zenbatekoa, baita zerbitzuak jarri edo handitzeko lanena ere.\nc) Obra edo zerbitzuek hartu behar dituzten lurzoruen balioa, salbu eta erabilera publikoko ondasunak badira, udalari doan eta nahitaez lagatako lurzoruak badira edo legeen arabera lagatako higiezinak badira.\nd) Eraikinak eraisteak, edo landaketa, obra edo instalazioak suntsitzeak eragindako kalte-ordainak, baita eraitsi edo okupatu beharreko ondasunen maizterrei ematen zaizkienak ere.\ne) Obra edo zerbitzuetan inbertitu den kapitalaren interesa, udalak kontribuzio berezien bidez ordaindu ezin den zatia finantzatzeko krediturik eskatu behar badu, edo kontribuzioen bidez ordaindutakoa finantzatzeko haiek oro har zatikatzen badira.\n3. Obra edo zerbitzuen aurrekontuan agertzen den kostu osoa aurreikuspen bat baino ez da izango.\nKostu erreala aurreikusitakoa baino handiagoa edo txikiagoa bada, horixe erabiliko da dagozkion kuotak kalkulatzeko.\n4. Ordenantza honetako 4.1. c) artikuluan aipatutako obra edo zerbitzuen kasuan, edo udalerriaren ekarpenak dituzten emakidadunek -artikulu bereko 2 paragrafoan aipatuak- egindakoak badira, kontribuzio berezien zerga oinarria ekarpen horien zenbatekoaren arabera kalkulatuko da; hala ere, beste administrazio publiko batzuek ere ezar ditzakete zerga, obra edo zerbitzu berarengatik. Edonola ere, artikulu honetako lehen zenbakian aipatu den % 90eko mugari eutsiko zaio.\n5. Zerga oinarria zehazte aldera, udal administrazioak jasandako kostua kalkulatzeko, udal administrazio horrek jasotzen duen dirulaguntzen edo laguntzen zenbatekoa kenduko zaio kostu osoaren zenbatekoari.\n6. Kontribuzio bereziaren subjektu pasiboak ematen badu dirulaguntza edo laguntza hori, berorren zenbatekoa pertsona edo erakunde horren kuota konpentsatzeko erabiliko da lehengo eta behin. Dirulaguntza edo laguntzaren zenbatekoa kuota hori baino handiagoa bada, gaindikina gainerako subjektu pasiboen kuotak gutxitzeko erabiliko da, hainbanaketaren bidez.\nKontribuzio berezien zerga oinarria subjektu pasiboen artean banatuko da, obra eta zerbitzuen mota eta izaera kontuan hartuz eta arau hauei jarraituz:\na) Oro har, hauek aplikatuko dira, denak batera edo banaka eta ondasun higiezinen gaineko zergaren ondorioetarako, banaketa modulu gisa: higiezinen fatxadako metro linealak, azalera, bolumen eraikigarria eta katastroko balioa.\nb) Suteak itzaltzeko zerbitzua jartzea, handitzea edo hobetzea denean, udalerrian dauden eta ondasunen arriskua estaltzen duten erakundeen edo sozietateen artean banatu ahal izango da zenbatekoa, aurreko urtean jaso diren primen zenbatekoen arabera.\nSubjektu pasibo bakoitzari eska dakiokeen kuota berak bildutako primen ehuneko 5 baino gehiagokoa bada, gaindikina hurrengo ekitaldietara igaroko da, guztia amortizatu arte.\nc) Ordenantza honetako 6. artikuluaren bigarren zenbakiko d) idatz-zatian aipatutako obren kasuan, haiek erabiliko dituzten konpainia edo enpresen artean banatuko da kontribuzio bereziaren zenbateko osoa, bakoitzari gordetako espazioaren arabera edo obren sekzio osoarekiko proportzioan, berehala erabiltzen ez badute ere.\nAplikatzekoa den arautegiak edo nazioarteko itunek zerga onurak ematen badituzte, onuradunei dagozkien kuotak ez dira banatuko gainerako zergadunen artean.\nOrdaindu beharreko kuota ezarri ondoren, korporazioak eskain dezake, subjektu pasiboak hala eskatzen badu, kuota zatikatzeko edo beranduago ordaintzeko aukera, baina gehienez ere bost urteren buruan ordaindu beharko du.\nVI. Tributua ordaindu beharra\n1. Kontribuzio bereziak obrak burututakoan edo zerbitzua ematen hasitakoan sortuko dira. Obrak zatikatzerik badago, obraren zati bakoitza burututakoan ordaindu beharko du subjektu pasibo bakoitzak.\n2. Aurreko zenbakian ezarritakoa gorabehera, kontribuzioa ezarri eta agintzeko erabaki zehatza onartutakoan, Iruña Okako Udalak eska dezake kontribuzio bereziak aldez aurretik ordaintzea, hurrengo urterako aurreikusi den kostuaren zenbatekoaren arabera. Obrak egiteko aurrerakina eskatzen bada, obra horiek amaitu arte ezin izango da beste urtebeteko aurrerakinik eskatu.\n3. Ordenantza honetako 6. artikuluan ezarritakoari jarraituz ordaintzera behartuta dagoen pertsona zein den zehazteko, kontribuzio bereziak sortu diren unea hartuko da aintzat, nahiz eta agintzeko erabaki zehatzean subjektu pasibotzat ageri dena hura onartu zen egunaren erreferentziaz dagokiona izan eta hark kuoten ordainketa aurreratuta eduki, artikulu honetako bigarren zenbakian ezarritakoaren arabera. Agintzeko erabaki zehatzean subjektu pasibo gisa ageri den pertsonak, horren jakinarazpena jasota, kontribuzioa ezartzea eragin duten ondasun edo ustiaketen gaineko eskubideak eskualdatzen baditu, eta hori erabakia hartzen denetik zorra sortu arteko aldian gertatzen bada, udal administrazioari eman beharko dio egindako eskualdaketaren berri, eskualdaketa egin eta hilabeteko epean; hori egin ezean, administrazio horrek espedientean subjektu pasibo gisa ageri zenaren aurka jo dezake.\n4. Obrak guztiz edo zati batez burutu ondoren, edo zerbitzua ematen hasi ondoren, behin betiko zehaztuko da zein diren subjektu pasiboak, oinarria eta banakako behin betiko kuotak, dagozkion likidazioak egingo dira eta konturako entrega gisa konpentsatuko dira aldez aurretik egindako ordainketak. Udal administrazioak egingo du behin betiko zehaztapena, kasuan kasuko obra edo zerbitzurako\ntributua agintzeko erabaki zehatzaren arauek ezartzen dutenera egokituz.\n5. Aldez aurreko ordainketak zergaren sortzapen egunean subjektu pasiboaren izaera ez duen batek egin baditu, edo dagokien banakako kuotatik gorakoak badira, udal administrazioak ofizioz egingo dio dagokion itzulketa.\nVII. Kontribuzioa ezartzea eta agintzea\n1. Kontribuzio bereziak ordainarazteko, aldez aurretik kasu bakoitzerako ezarpen erabakia hartu beharko da.\n2. Kontribuzio berezien bidez ordaintzekoa den obra bat egiteko, edo zerbitzu bat jartzeko edo handitzeko erabakia ezin izango da gauzatu kontribuzioen agindua onartu arte.\n3. Aginduaren erabakia nahitaezkoa izango da; bertan, obra eta zerbitzuetarako aurreikusten den kostua, onuradunen artean banatu beharreko zenbatekoa eta banatzeko irizpideak zehaztuko dira. Agintzeko erabakia ordenantza honen araberakoa izango da.\n4. Kontribuzio bereziak agintzeko erabaki zehatza hartu eta ordaindu beharreko kuotak zehaztu ondoren, banan-banan jakinaraziko zaizkie subjektu pasiboei, haiek edo haien helbidea ezagunak badira, edo, bestela, ediktu bidez. Interesdunek berraztertzeko errekurtsoa aurkeztu ahal izango dute Iruña Okako Udalean, honako gai hauen gainean: kontribuzio berezien egokitasuna, bereziki onuradun direnek kostuetatik ordaindu beharreko ehunekoa, edo dagozkien kuotak.\n1. Iruña Okako Udalak bere eskumeneko obrak eta zerbitzuak beste toki erakunde baten laguntza ekonomikoarekin egin edo ematen baditu, betiere kontribuzio bereziak foru araudian jasotakoarekin bat etorriz ezarrita, obrak egitea edo zerbitzuak jartzea bere gain hartu duen erakundeak kudeatu eta bilduko ditu kontribuzio horiek; hala ere, erakunde bakoitzak berari dagokion eskumena mantenduko du, kontribuzioa ezartzeko eta agintzeko erabakiei dagokienez.\n2. Erakunde horietakoren batek agintzeko erabaki zehatza onartzen ez badu, batera jardutea bertan behera geratuko da, eta bakoitzak bere aldetik hartuko ditu dagozkion erabakiak.\nVIII. Herritarren lankidetza\n1. Obrek eragindako jabeek edo titularrek zergadunen administrazio elkarte bat osa dezakete, eta obrak egiteko edo udal zerbitzuak jartzeko eta handitzeko eskatu. Bestalde, Iruña Okako Udalak jarri beharreko zatia ordaintzeko konpromisoa hartu beharko dute, udalaren egoera ekonomikoa dela-eta berak ordaindu ezin badu, obra edo zerbitzuaren izaerarengatik dagokienaz gain.\n2. Halaber, Iruña Okako Udalak sustatutako obrak egiteak edo zerbitzuak jarri edo handitzeak eragindako jabe edo titularrek zergadunen administrazio elkarte bat era dezakete kontribuzio bereziak agintzeko erabakia jendaurrean dagoen aldian.\nAurreko artikuluan aipatutako zergadunen administrazio elkarteak eratzeko, eragindakoen gehiengo osoak hartu beharko du erabakia, betiere ordaindu beharreko kuoten gutxienez bi heren ordezkatuz.\nIruña Oka, 2013ko apirilaren 8a.- Alkate-lehendakaria, JOSÉ


«Despotismo ilustratuaren ereduari jarraituko diogu, gaur egunera moldatuz» | NAIZplus | NAIZPLUS\nEHA-ko Mahai Nazionaleko kidea\nEuskal Herriko Abangoardia (EHA) umorezko eztabaida saioa sortu du gazte talde batek, «nazio askapenerako ernamuin izango den independentzia intelektuala» lortzeko helburuarekin. Adimenaren «purutasuna» abangoardiaren eskutik etorriko dela defendatzen du taldeak, eta konfiantza itsua eskatu die euskal herritarrei, bide hori EHA gidaritzapean egiteko. EHAko Mahai Nazionaleko Maite Txintxurreta iritzilariarekin izan da NAIZ.\nAizpea Anaya|2020/05/27 Eguneratua:\nGidari lanak egiteko jaio da Euskal Herriko Abangoardia, eta despotismo ilustratuaren ereduari jarraituko diogu, gaur egunera moldatuz. Euskaldun guztien artzain izango gara.\nEuskal Herriko Abangoardia euskal senaren gainbeherari erantzuteko sortu zela diozue. Zergatik ondorioztatu duzue hori?\nGarbi dago euskalduntasuna krisi sakonean murgilduta dagoela azkenaldian, eta beheranzko joera hori gelditzeko unea iritsi dela uste dugu. Orain edo inoiz ez. Dela globalizazioa, dela «aro berria» deritzona, dela Goenkaleren amaiera... badirudi euskaldunok dagoeneko ez garela garai batean izan ginena, eta urteak dira noraezean eta sakabanatuta gabiltzala.\nZer egin asmo du EHAk euskal sena berreskuratzeko?\nGidari lanak egiteko jaio da Euskal Herriko Abangoardia, eta despotismo ilustratuaren ereduari jarraituko diogu, gaur egunera moldatuz. Euskaldun guztien artzain izango gara. Gupidarik gabe jardungo dugu euskaldunak belaunikarazten dituztenekin, eta bereziki artalde barruko ardi beltz traidoreekin. Ardi beltzarena zentzu metaforikoan diogu, noski, ez baita gure asmoa arrazista izatea.\nSare sozialetan zabaltzen duzue zuen mezua, eta proiektua ari da zabaltzen. Espero zenuten zuen «populua» horrela handitzea?\nGero eta jende gehiagok du gure berri eta badirudi gero eta jarraitzaile gehiago dugula. Poztekoa da hori, eta horrela segitzea espero dugu. Herriak gugan konfiantza izatea ezinbestekoa da gure proiektua aurrera eraman ahal izateko eta euskal sena salbatzeko.\nZeintzuk daude EHAren Mahai Nazionalean?\nEuskal lurraldeko intelektualik prestigiotsuenak batu gara proiektu hau abiatzeko, guztiari buruz iritzia emateko eta gidalerroak sortzeko gaitasuna dugunak. Dena den, kasuan kasu gai zehatz bati buruz jarduteko beste aditu batzuengana ere joko dugu. Hala, gonbidatu bereziak eta elkarrizketa esklusiboak izango ditugu gure eztabaida saioan.\nZer ideologiatakoa da EHA? Zeintzuk dira zuen erreferenteak?\nGure erreferente nagusiak gu geu gara, noski. Hala ere, ez ditugu bazter utzi nahi bidea irekitzen lagundu duten guztiak. Hazia erein zutenentzat esker oneko hitzak baino ez ditugu, eta hala islatu dugu gure manifestuan ere, zeinetan Maria Luisa Galardi, Patxi Puñal eta Panpi Ladux aipatzen baitiren. Eta Andoni Brun, Eva Argiñano eta Iñigo Urkullu ere ezin ditugu ahaztu, batzuek gutxietsi egiten badituzte ere. Haien lanari jarraipena ematea eta iraultza gauzatzea da orain gure zeregina. Ideologiari dagokionez, ez dugu ezker-eskuma binomioan sinesten. Baina sinetsiko bagenu, ezker erradikalean kokatuko genuke geure burua. Aldiz, adimen purutasunaren aldeko apustua da gurea eta, esan bezala, larrialdi egoera gainditzeko premiazko neurri gisa sortu da gure taldea. Hori dela eta, euskal gizartearen hainbat alderditan blokeoa gainditu eta aurrera egiteko jarraibideak emango ditugu, harik eta egoera nolabait egonkortu arte. Hori lortutakoan aukera egongo litzateke, agian, eredu demokratiko horizontala ezartzeko. Bien bitartean, utzi dakienari egiten.\nOraingoz, hiru bideo luze eta labur batzuk dituzue sare sozialetan. Proiektua zabaltzeko asmorik duzue?\nSaio nagusiaren hiru atal argitaratu ditugu oraingoz. Eta osagarri gisa, ‘Punpalasterrean’ izeneko sekzioan saio horiek emandako momenturik onenak batu ditugu. Gainera, bideo laburren bat edo beste ere egin dugu. Horren adibide da Errioxako mahastietara bidali genuen komandoak bertako ardoari sabotajea egiten ikasteko grabatu zuen tutoriala. Halakoak egiten jarraitzeko asmoa dugu. Hori bai, aipatu behar da youtubeko bideo formatuan ez ezik, podcast formatuan ere argitaratzen ditugula saio guztiak, ivoox eta spotify plataformetan.\nGai mamitsuak jorratu dituzue bideo bidezko eztabaidetan: Dragoi bola, euskal inperialismoa eta Euskal Herriko jaiak. «Adimen gorentasunaren» bidean, zeri eutsiko diozue datozen saioetan?\nOrain arteko ildoari jarraiki, euskaldunontzat esanguratsuak diren gaiak landuko ditugu, eta horiei buruzko gakoak aipatuko ditugu. Umorearen gaia jorratuko dugu laster, uste baitugu BocaBeats Comedia eta enparauak ospea irabazten ari diren honetan benetan premiazkoa dela Abangoardiak esku hartzea, eta aurreratu dezakegu datorren saioa musikari buruz izango dela. Horrez gain, eztabaidetan sarri ahaztu ohi diren zenbait gairi heltzeko asmoa ere badugu, euskal fauna eta flora kasu. Biodibertsitate barik ez dago Euskal Herririk.


2020ko « Euroeskualdeko hirirtartasuna” proiektu deialdiaren emaitzen argitaratzea - Eurorégion Nouvelle-Aquitaine, Euskadi, Navarre\nEurorégion Nouvelle-Aquitaine, Euskadi, Navarre > Berriak > Artikuluak > Kultura > 2020ko « Euroeskualdeko hirirtartasuna” proiektu deialdiaren emaitzen argitaratzea\n2020ko « Euroeskualdeko hirirtartasuna” proiektu deialdiaren emaitzen argitaratzea\n2020ko “Euroeskualdeko hiritartasuna” proiektu deialdiak 500 515€ banatuko ditu 19 proiekturi. Aurkeztu ziren 55 proiektuak aztertu eta gero, Euroeskualdeko Batzordea irailaren 29an bildu zen hautaketa egiteko. Hautaketa hemen eskuragarri da.\nKultur sailean, Euroeskualdeak ikus-entzuneko proiektuak (kultur emankizunak eta filma baten aldibereko banatzea mugaren bi aldeetan), haur eta gazte literatura, ondarea, dantzariak, zirkoegileak eta artista garaikideak sustengatuko ditu. Mugazgaindiko gazteriak eta hezkuntzak toki berezia ukanen dute edizio honetan migrazioari, inguruneari, oihan bioeconomiari, berrikuntza positiboari eta kodetzeari buruzko sensibilizazioa egiten dituzten proiektuak hautatuak izan baitira. Bestalde hiru kolegioen arteko e-twinning proiektu bat eta laborari gazteen arteko trukaketa bat ere diruztatuak izanen dira. Hizkuntzen ikasketa eta erabilera bi proiektuek babestuko dituzte : lehenak turismoa eta ostalgintzari buruzko hiztegi teknikoa ikasteko online kurtso bat sortzea du helburu bigarrenak euskal prentsaren transformazio digitala jomugatzat hartzen duelarik. Azkenik, euroeskualdeko dirulaguntzek baseball topaketak eta kirola eta bere gizarte erabilpenari buruzko ikerketa bat ahalbidetuko dituzte. Ondoko asteetan proiektuak “zoom” artikuluei esker aurkeztuko dizkizuegu.\n“Euroeskualdeko hiritartasuna” proiektu deialdia 2015an sortu zen Akitania Berriko, Nafarroako eta Euskadiko aktoren lankidetza kultura, hezkuntza, gazteria, kirola eta eleaniztasuna sailetan bultzatzeko asmoz. Aurten lagunduak diren 19 proiektuek iraganean laguntza bat jaso duten 96 proiektuei gehitzen dira.


2020-05-27 - Lea-Artibai eta Mutrikuko Hitza : Lea-Artibai eta Mutrikuko Hitza\nMijoako isurketak "bukaerarik gabeko kontua" direla diote Eguzkik eta Mutriku Natur Taldeak\nAurreko barikuan beste isurketa bat egon zen Mijoan; aurtengo bigarrena. Industriaguneko araztegi berria eraikitzen ez den bitartean tarteko bide bat bilatzeko eskatu diete aldundiari eta Jaurlaritzari.\nEtxebarriko EH Bilduk maskarak erosteko eskaria egin dio udal gobernuari\nHerritarren kezka nabaritu dutela esan du EH Bilduk, eta beraz, herritar bakoitzari udaletik maskara bat helaraztea beharrezkoa dela ikusten dute.\nEusko Jaurlaritzak 20 milioiko inbertsioa iragarri du Renove Programetan\nLehendakariak enplegua sustatzea dela gaur egungo lehentasuna adierazi du, eta hori bultzatzeko konpromiso hartu du.\nEladino Gonzalez: “Gure ideia da taldearen bizkarrezurra mantentzea”\nEskualde osoan Munitibar da positibo kasu bakar bat bere ere erregistratu ez duten herri bakarra. Lurraldeka, Gipuzkoan kasu berririk antzeman barik jarraitzen dute. Bizkaian eta Araban atzo 12 kasu gehiago erregistratu zituzten. Sendatu direnen kopuruak goraka jarraitzen du, eta ospitaleratutakoena behera doa.\nOndarroako hondartzako dutxak eta iturriak itxi dituzte\nNeurria uztailaren 1era arte egongo da indarrean.\nBizkaiko Foru Aldundiak martitzenean esan zuen eguneko zentroak gutxinaka hasiko direla zabaltzen. Egunerokotasuna nola doan ikusteko, proiektu pilotu bat hasi dute gaur zabaldu diren hiru eguneko zentroekin, eta horietako bat da Ondarroakoa. Aste amaieran Bizkaiko beste bederatzi zentro gehituko dira proiektu pilotura.


25 urtarrila, 2019 1+1, Iritzia 327\nGaur goizean iraindu egin naute. Autoan nindoan. Iraindu nauena ere bai, baina berean. Errotondan sartu naiz, azkar samar eta gaizki. Balaztari eman behar izan dio. Eskuarekin egindako barka-eskeak ez du lasaitu. Semaforora heldu garenean, nire parean jarri eta eskuin ateko leihoa jaitsi du. Neuk ere jaitsi egin dut nire aldekoa. Erabaki okerra nirea. Gure ama zenari buruzko pare bat aipamenen ondoren, nire deskribapen fisikoari ekin dio, eta autoritateek jarri beharko lizkidaketen debekuak eta horien inguruko argudioak zerrendatu dizkit, zeukan amorruaren abiaduran alde egin duen arte.\nSolchaga Espainiako ministro ohi nafarrarena dela uste dut. Oposizioko politikari bati «ergela» zela bota zion, eta, hark irainari buruzko kexua azaldu eta gero, ez zuela iraindu erantzun omen zion, definitu baino. Mutu utzi omen zuen, ni neu, gaur, definitu nautenean bezala. Semaforoa berde jarri dela ere ez naiz konturatu, atzekoen bozina-hotsak hasi diren arte. Entzun ez, baina imintzioak ikusi dizkiet ispilutik, eta nire definizioan sakontzen imajinatu ditut.\nAutoek eragiten digute zerbait, baina bi norabideetan egin daitezke galderak. Zergatik dauka autoak guregan halako gremlins efektua? Edo (eta) zergatik gabiltza horrenbeste ergel errepideetan?\nZergatik? Errepidez josi dugulako ingurunea eta ergelok ere nonbait izan beharko dugulako kabida, ezta? Ala honelakoak Parlamentuan bakarrik daudela uste duzu? Gizarteak egin gaitu ergel, Axier! Batzuek arauak jarri eta ergelok bete. Eta bete ezean, hortxe zuri gaur goizean gertatutako adibidea. Beti egongo da norbait gogoraraziko dizuna arau-haustea egin duzula. Eta arrazoi osoarekin, gainera! Bestela ez lirateke zure ama zenarekin oroitu ere egingo.\nBaina honek ni sutu egiten nau, Axier! Niri ere gertatu izan zaizkit horrelakoak (lurtarra naiz). Bi aldetara, gainera! Bietara ergel! Ergela ni! Ergela zu!… Tira, semaforoa gorrian pasatu zuen txirrindulariari esan eta egin nizkionak kontatuko banizkizu, edota bidea eman behar den horietan ezkerretik datorren autoa geratzen ez zaizunean, edota zebrabidean agurea zain, zu geratu eta aurrera egiteko keinua egiten dizunean, edota… Baina ergelago sentitzen naizen egoerak ere badira oraindik. Hondakinak nola atera/bereiztu, hamaika lezio jasotakoak gara azken urteotan. Hala ere, arau-hausteak egunerokoak dira oraindik ere. Eta ikusi al duzu inor bata besteari biraoka? Orduan ergela ez, baina inozo aurpegia jarri izan zait behin baino gehiagotan. Akaso, horrelakoren bat ikusitakoan auto barruan noala izango balitz…\n« «Denon artean, elkarlanean, ilusio handiz bultzatu nahi dugu Basabe»\nGoiBerri 314. zenbakia [PDF] »


Paris-Niza – 8 orrialdea – Tropela.eus bloga\nASO-k Paris-Niza. UCI-k mehatxuak\nIgande honetan emango zaio hasiera zortzi egun iraungo duen Paris-Niza lasterketa ezagunari. Dirudienez azkenean bai, izan ere 20 taldek ASO-ren proban parte hartuko zutela adostu zuten, nahiz eta kontratuko klausularen batekin desadostasunak plazaratu ziren.\nASO eta UCIren arteko liskarrak berean dirau, nahiz eta frantziarrek oraingo honetan dagoen liskarra txirrindulari eta UCIren artekoa dela esan. Oraingoan Paris-Niza lasterketaren inguruan izan da ikamika.\nASOk frantziar legediaren araberako arau propioak ditu eta arau hauek UCIren arabera ez baitira araudiarekin bateragarriak. Continue reading “ASO-k Paris-Niza. UCI-k mehatxuak”\nBidaltzailea:Egoitz 2008-03-07 2011-02-01 Hemen argitaratua:Paris-NizaEtiketak: ASO, UCI6 iruzkin ASO-k Paris-Niza. UCI-k mehatxuak sarreran


Iberdrola Garoñan egin ez zuena egiten ari da. Garoñan bere jarduera etetea erabaki zuen, ez zen etengabe nahi duen bezala berriztagarriekiko konpromisoagatik, baizik eta bere segurtasunerako erreformetan inbertitzeko estatuak eskatzen zituen baldintzek errentagarritasuna galtzea zekarkiolako, eta diruak da kezkatzen duen gauza bakarra. Izan ere, Garoñan pelikula «zintzoa» zen, itxi egin nahi zuela zioelako, eta Endesak irekita mantendu nahi zuela adierazi zuen. Cofrentsen kasuan, erraza du, %100 berea da, orain ez dago inoren esku. Zergatik ez du bihar bertan ixten?\nHain zuzen ere, hemen, Euskal Herrian, nuklearraren aurkako gure konpromisoari heldu nahi diogu berriro. Konpromiso hori ez zen mugatzen gure lurraldeko edo hurbileko zentral edo proiektu nuklearretara bakarrik, baizik eta guztietara, inposatutako energia-eredu baten zati gisa, eta Iberdrola indarrez nabarmentzen den oligopoilo batek kontrolatzen eta partekatzen ez duena. Era berean, Iberdrolaren, lehen Iberdueroren, eta haren jabetzako proiektuen aurkako konpromiso antinuklearra hartu genuen. Horrela berresten dugu honako premisa hau: «Ez hemen, ez inon!» Eta urte hauetan guztietan nuklearraren aurkako borroka hau partekatu dugun taldekideekin «Tanquem Cofrents!!» oihukatzen dugu.


VARICOBOOSTER badajozen erosi batetik € 39\nKrema Varicobooster barizeak erosi badajozen\nArrakastatsua izateko Varicobooster badajozen, behar duzu:\nNon erosi badajozen Varicobooster\nOrdena formularioa, bete eremuak izena eta telefono zenbakia erosi krema batetik barizeak Varicobooster badajozen prezio murriztua. Espero dei bat adviser at zure eskaera krema VaricoboosterKudeatzailea izango da laster deitu telefonoz. Lortzeko eta ordaintzeko ondasunak postetxean edo mezularitza nor entregatu partzelaren badajozen.\nKrema Varicobooster berezia da produktu oinarritzen da erabat segurua formula horretan sartzen dira, bakarrik natural osagai landare jatorria. Erosi berritzaile hau tresna da, ondorioz, bere ukaezina alde positiboa. Erabakitzen baduzu ordena krema Varicobooster badajozen, ahal dela, nahiko denbora epe labur itzultzeko zure hankak bere antzinako edertasuna eta osasuna, delako arreta eta kezka horiek izango dira konturatzen izaera bera.\nNola erosi krema Varicobooster badajozen\nArrakastatsua izateko Varicobooster onena prezioak badajozen (Espainia), eskaera-orria, zehaztu telefono zenbakia konexioa eta arduradunaren izena, enpresa, deitu ahal izango duzu, galdera guztiak erantzun, eta amaitzean entrega Varicobooster at esan zuen helbidea. Ordaindu courier edo postetxean bakarrik bakailao on partzelaren. Prezioa bidalketa Varicobooster el correo zure helbide desberdinak izan daitezke beste hiri Espainian, jakiteko prezioa aholkulari baten ondoren prozesatzeko ordena on krema Varicobooster barizeak web-orri ofiziala.\nBarizeak labia: arrazoiak eta ezaugarri sintomak, argazkiak eta tratamendu metodoak\nNola arriskutsua dira barizeak labia, batez ere emakume haurdun? Arrazoiak gaixotasuna, ezaugarri sintomak. Hainbat tratamendu metodoak barizeak.\nOrdena badajozen Varicobooster


Zahartzaroa, denon arazoa - Urola Kostako Hitza : Urola Kostako Hitza\nZahartzaroa, denon arazoa\nZahartzaroaren gaia hartzen ari den bidea ikusita, ez daude konforme hainbat zestoar. Etapa horretara iritsi aurretik zerbait egin nahian, 3Z taldea osatu dute.\nLurdes Unanue, Ixiar Sagartzazu eta Pello Igarataundi 3Z taldeko kideak, Zestoan. (Ihintza Elustondo)\nLehengo eredua “hankaz gora” jartzen ari da. Argi dute hori Zestoako 3Z taldeko kideek. “Bizi itxaropena luzatzen ari da; emakumeen papera aldatu egin da; familia eredua ere ez da lehengoa –bikote homosexualak, seme-alabarik gabeko familiak, guraso bakarrak… gero eta ohikoagoak dira–”. Eta egungo bizimodua hartzen ari den bidea ikusita, ondorio bat atera dute: “Gurasoak zainduko dituen azken belaunaldia gurea izango da”.\nEgoera horrek kezka bat sortu du jubilatu berriak diren edo jubilatzear diren hainbat zestoarrengan: gero eta gertuago ikusten dute zahartzaroa, baina zer gertatuko da haien etorkizunean? Lurdes Unanue (Zestoa, 1958), Pello Igarataundi (Zestoa, 1959) eta Ixiar Sagartzazu (Zestoa, 1961) duela denbora bat hasi ziren gai horren inguruan hausnartzen, herriko beste bederatzi bat lagunekin batera. Hortik sortu zuten 3Z taldea.\n“Iazko abenduan hasi ginen elkartzen zenbait herritar, eta hasi ginen komentatzen zahartzaroaren kontua hartzen ari den joerak errezeloa sortzen digula. Ez dago pentsioentzako dirurik, bakardadea da egungo arazo nagusienetakoa, egoitza berriak egin behar dira, enpresa pribatuak horren kontura aberasten ari dira…”, azaldu du Igarataundik. Horren aurrean, zerbait egin beharra sentitu dute, zahartzaroaren etapara iritsi aurretik.\nJubilatu berriak edo jubilatzear direnak dira 3Z taldeko kide guztiak. “Oraindik pertsona autonomoak garela aprobetxatu nahi dugu egoera horretara iritsi aurretik zerbait egiteko”, adierazi du Sagartzazuk. “Ez dugu nahi egungo egoera bera izatea gu zahartzen garenean, eta horren aurka borroka egin behar dugu”, erantsi du Igarataundik.\nHiru zeta, hiru ardatz\nHiru Z hizkiek adierazten duten moduan, hiru ardatz ditu taldeak: Zahartzaroa, Zainduz, Zestoa. Hiru zutabe horiek jasotzen duten moduan, zahartzaroa zaintzeko bidean indarrak jartzea da Zestoako taldearen helburua. Batetik, pertsonen zaintzan jarri nahi dute arreta; bestetik, herrian zahartzaroaren gaia mahai gainean jartzea nahi dute; eta azken helburua egoitzen alternatiba bilatzea da. “Etxebizitza kooperatiboak martxan jartzea nahiko genuke, baina hori aurrera begirako asmoa da; beste biak dira lehentasunezkoak”, diote.\nZahartzaroa, izenak berak esaten duen moduan, bizitzako aro bat da, gaztaroa edo nerabezaroa diren bezala. Eta horri merezi duen garrantzia ematea nahi dute 3Z taldekoek. «Herrian gai hori mahai gainean jartzea nahi dugu, eta horretarako, udalean foro bat sortzea da gure asmoa. Gure taldeak, udalak, San Juan fundazioak, zaintza lanetan aritzen direnek, Malen Etxeakoek… parte hartuko genuke bertan. Udalak gaia garrantzitsutzat hartzea nahi dugu, eta gu bertan egotea arazoak eta alternatibak proposatzeko», azaldu du Unanuek.\nHerrian bertan ikusten dute zereginik 3Z taldekoek, eta ideiarik ere ez zaie falta. Azken hilabeteetan itxita dagoen jubilatuen egoitza zabaltzea nahi dute epe laburrean, eta taberna huts bat izan ordez, zaintza leku bat ere izan daitekeela uste dute. “Lokal hori hor izanda, zergatik ez aprobetxatu arratsaldero etxean bakarrik egoten direnak eta eguneko zentrora joaten ez direnak bertara eramateko? Langile bat kontrata daiteke egoera horretan dagoen jendea zaintzeko. Gauzak erraz egin daitezke”, esan du Unanuek.\nUdalarekin harremanetan hasi dira dagoeneko, baina argi dute beraien zeregina ez dela erakunde publikoak ordezkatzea, baizik eta haiek zirikatzea, akuilu lana egitea.\n“Gure helburua ez da irtenbideak ematea, baizik eta motor lana egitea. Soluzioak ez ditugu guk emango, guk dinamika bat sortzea nahi dugu, irtenbideak erakunde publikoek eman beharko dituzte”, esan du Igarataundik.\nFinean, zahartzaroaren bueltan dauden taldeak bateratzea nahi dute, gaia kolektibizatzea eta indarrak batzea. “Pertsona bat bakarrik bizi denean ez da bere arazoa bakarrik, inguruaren, herriaren arazoa da hori. Orain arte, zahartzarora iristean bakoitzak ahal duena egin izan du, eta gaia kolektibizatzea beharrezkoa iruditzen zaigu”, adierazi du Igarataundik.\nArgi dute hirurek: “Zahartzaroa zaharren arazoa bakarrik izan ez dadin nahi dugu. Gizarte osoaren arazoa da. Zahartzaroa 20-30 urteko kontua da, zati inportante bat da pertsona baten bizitzan; heren bat da. Eta hori duintasun osoz egin behar da”.


Euskal Herria Bildu - Aralar-Nabaik eta Bilduk Vera-ren agerraldia eskatu dute, kirurgia gunearen egoera azaltzeko\nAralar-Nabaik eta Bilduk Vera-ren agerraldia eskatu dute, kirurgia gunearen egoera azaltzeko\nAralar-Nabai eta Bildu Nafarroa talde parlamentarioek Osasungintza Kontseilariaren agerraldia eskatu dute, Nafarroako Ospitaleko kirurgia gunearen egoera azal dezan, bertako arduradun ohiak eginiko salaketa oso larria baita. Bi taldeek garbi dute Vera Kontseilariak bere murrizketa politikaren porrota ezkutatu nahi duela, inposizioaz baliatuz.\nKirurgia arduraduna bere kargutik kentzeko arrazoietan sakondu gabe ere, salatutako egoera kezkagarria da eta Nafarroako osasungintza publikoaren egoera agerian uzten du. Murrizketen eta pribatizazioen ondorioak ezagunak dira: profesional gutxiago, lan gainkarga eta langileen estresa, aktibitatea murriztea eta itxaron zerrendak luzatzea. Honen ondorioz, osasungintza publikoaren kalitatea kaltetzen eta herritarron eskubideen murrizten ari dira.\nBegi-bistakoa da osasungintza publikoko langileek eta erabiltzaileek pairatzen duten egoera eta kirurgia arduradunak azaldutakoa ez dela Kontseilariaren gustukoa, baina Nafarroako osasungintza publikoaren errealitate gordinaren isla da. Eta errealitate honen aurrean, kontseilariak inposiziozko jarreretara eta errealitatea ezkutatzera jotzen du etengabe, argudio guztien gainetik.


Argiaren abiadura neurtzea zirkuitu erresonante batez\nH.H.S bi norabide perpendikularretan gainezartzea\nDatu "esperimentalak" grafikoki adieraztea\nOrri honetan laborategiko praktika bat simulatzen da. Laborategiko praktika horretan LCR-serie zirkuitu bat erabilita argiaren abiadura neurtu daiteke, higidura ondulatorioaren gaian soinuaren abiadura neurtzen den antzera. Simulazioa nahiko erreala da: bobina baten autoindukzioa finko mantentzen da eta kondentsadore baten kapazitatea aldatzen da, bere xaflen arteko distantzia saguarekin kontrolatuz.\nUhin elektromagnetikoen abiadura (argia ere horietakoa da) propagazio-medioaren ezaugarri elektriko eta magnetikoen araberakoa da. Hutsean, propagazio abiadura honakoa da:\nhemen e0 eta m0 hutsaren permitibitate dielektrikoa eta iragazkortasun magnetikoa dira hurrenez hurren.\nLCR-serie zirkuitu baten erresonantzia-frekuentzia hau da:\nL, solenoidearen autoindukzioa da: gure kasuan N=4280 espira, luzera l=20 cm , eta sekzioa S=4.6·10-4 m2,\nKondentsadoreak bi xafla plano-paralelo ditu, S sekzioa dute eta d distantzia. Xaflok zirkularrak dira, 0.129 m-ko erradiodunak, eta d distantzia nonius batekin aldatzen da.\nLCR-serie zirkuitu baten erresonantzia-maiztasuna w0, adierazteko e0 ·m0 biderketa erabili ohi da, edo baita argiaren abiadura hutsean, c. Gure kasuan:\nEsperimentua, LCR zirkuituaren erresonantzia-maiztasuna w0 lortzean datza. Behin eta berriz errepikatzen da, baina kondentsadorearen C kapazitatea aldatzen, d separazioa kontrolatuz. Ondoren, lortutako emaitzok grafikoki adierazten dira: ardatz bertikalean erresonantzia-maiztasunen karratuen alderantzizkoa, eta ardatz horizontalean xaflen arteko separazioaren alderantzizkoa.\nDatu esperimentaletara gehien hurbiltzen den zuzena kalkulatzen da eta, bere malda ezagututa, argiaren abiadura hutsean kalkula daiteke, c alegia.\nLCR-serie zirkuitua korronte alternoko iturri batekin konektatzen da. Hasteko, iturriak zirkuitua elikatzen du frekuentzia jakin batez, baina frekuentzia horrek ez du zertan zirkuituaren w0 frekuentzia naturalaz kointziditu. Hortaz, orokorrean, i.e.e-aren eta intentsitatearen artean desfase bat egongo da. Seinale biak osziloskopio batean konektatzen badira, hain zuzen norabide perpendikularretan (esate baterako i.e.e ardatz bertikalean eta intentsitatea ardatz horizontalean) pantailan gainezarrita ikusiko dira. Seinale biek frekuentzia bera dute baina desfasatuta daude, beraz orokorrean elipse bat osatuko dute.\nEsperimentu hau egin aurretik komenigarria izan daiteke honako orri hau begiztatzea: H.H.S bi norabide perpendikularretan gainezarrita. Kasu honetan higidura biak maiztasun berekoak direnez froga bitez esate baterako ondoko taulan agertzen diren parametroak:\nLehen HHS-ren frekuentzia (X ardatza) Bigarren HHS-ren frekuentzia (Y ardatza) Desfasea (gradutan)\nDesfasea nulua denean, j =0 , HHS bien gainezartzea justu lerro zuzen bat da (45º-ko inklinazioduna anplitude biak berdinak badira).\nDesfasea nulua ez denean, j ≠0 , orduan elipse bat lortzen da, (zirkulua, anplitude biak berdinak badira) baina desfasea positiboa denean elipsea erlojuaren orratzen alde jarraitzen da eta alderantziz, desfasea negatiboa bada elipsea erlojuaren orratzen aurka jarraitzen da.\n"LCR zirkuituaren erresonantzia" izeneko orrian erakusten den bezala, iturri alternoaren maiztasuna eta erresonantzia-maiztasunaren artean, lehena bigarrena baino handiagoa bada desfasea positiboa da, baina alderantziz bada desfasea negatiboa da.\nBestalde, iturri alternoaren maiztasuna eta erresonantzia-maiztasuna oso ezberdinak badira, Z inpedantzia ere oso handia da, eta beraz, intentsitatea txikia. Orduan elipsea izan beharrean zuzen bertikala izango da.\nOsziloskopioaren pantailan agertzen den puntuak (x,y) ibilbide bat jarraitzen du: Hasiera baten w\nmaiztasunak oso ezberdinak badira, ibilbidea zuzen bertikala izango da. Hala ere, w\nbada, puntuaren ibilbidea zuzenaren azpialdetik abiatzen da (desfase negatiboa duelako) eta w\nbada, puntuaren ibilbidea zuzenaren goialdetik abiatzen da (desfase positiboa duelako). Iturriaren frekuentzia aldatuz, bila bedi abiatze-puntua zein frekuentziatan aldatzen den. Horretarako frekuentzien-ekorketa edo "barridoa" egin, lehenik eskala larria mugitzen, abiatze-aldaketa akotatzeko, eta geroago eskala xehea mugitzen elipsearen noranzko-aldaketa aurkitzeko.\nErresonantzia-frekuentzia zehazki atzematen denean Z inpedantziak balio minimoa du, Z=R, alegia zirkuituaren erresistentzia. Programa interaktiboak R=1 W finkatuta du, eta horrela erresonantzia-frekuentzia atzeman denean indar elektroeragilearen eta intentsitatearen anplitudeak biak berdinak dira. Kasu horretan osziloskopioan ikusten den irudia 45° inklinatutako zuzena da. Zehaztasuna nahikoa ez bada elipsea ikusiko da, zuzen horretatik hurbil, eta desfasearen zeinua aldatzean elipsearen noranzkoa aldatzen da.\nKoka daitezen saguarekin kondentsadorearen xafla biak elkarrengandik 2 mm-ra. Ondoren, iturriaren frekuentzia aldatuz, lehenik eskala larria mugitzen, egiazta bedi erresonantzia-frekuentzia ondoko tartearen barruan dagoela: 45 kHz eta 46 kHz (zuzen bertikalaren abiatze-puntua aldatzen delako). Ondoren, eskala xehea mugitzen egiazta bedi zuzen bertikala elipsea bilakatzen hasten dela 45520 Hz-tan. Azkenik, idatzi kontrolean frekuentziaren azken zifra eta sakatu ENTER. Egiazta bedi 45517 Hz-rekin elipsea 45°-ko zuzenetik ahalik eta hurbilen dagoela eta erlojuaren orratzen alde jarraitzen dela, eta 45516 Hz-rekin ordea erlojuaren orratzen aurka. Horrek esan nahi du erresonantzia maiztasuna tarte horretan dagoela.\nSakatu Datuak botoia, eta ezkerreko aldean datu-bikotea gordeko da: kondentsadoreko xaflen distantzia / erresonantzia-maiztasuna.\nFrekuentzia-tarte osoa izugarri handia da: 90 Hz, eta 170.000 Hz artekoa. Horregatik erresonantzia-maiztasuna aurkitzea, kondentsadoreko xaflen distantzia finkatu ondoren, oso nekeza gerta daiteke metodoren bat jarraitu ezean.\nEkorketa edo barridoa egiteko has bedi eskala larriarekin, gero jarrai bedi eskala xehearekin eta bukatzeko azken zifra idatzi kontrolean eta sakatu ENTER.\nDatu esperimentalak grafikoki adieraztea\nApplet-aren ezkerraldeko testu-zutabean datu-bikoteak biltzen dira.\nkondentsadorearen xaflen arteko separazioa, d\nDatu-bikote nahikoa (hiru edo gehiago) bildu denean Grafika botoia sakatu.\nEta adierazten da:\nY ardatzean, erresonantzia-maiztasunaren karratuaren alderantzizkoa,\nX ardatzean, xaflen arteko separazioaren alderantzizkoa.\nDatu esperimentalak irudikatzen dira eta datuotara gehien hurbiltzen den zuzena ere irudikatzen da. Zuzen horren malda eta zirkuituaren gainontzeko datuak kontuan hartuta, argiaren abiadura kalkula daiteke.\nDemagun kalkulatutako zuzenaren malda m dela. Argiaren c abiadura kalkulatzeko ondoko erlazioa behar da soilik: m=k/c2. Eta zirkuituko gainontzeko datuetatik lehen kalkulatu da: k=2202.65. Azkenik, c kalkulatu, eta gutxi gora behera 3·108 m/s eman behar du.\nKondentsadorearen eskumako xafla saguarekin koka bedi nahi den posizioan.\nFrekuentzia zehazki hautatzeko bere kontrolean tekleatu eta ENTER sakatu.\nErresonantzia-maiztasuna aurkitzeko, irakur bitez arretaz dagozkien instrukzioak: Erresonantzia-maiztasuna aurkitzea


Orain umetxo bat daukazue esku artean, eta gaurtik bertatik hasi beharko duzue haurraren etorkizuna bideratzen. Ume sortu berriari hainbat gauza eman behar zaizkio: babesa, arreta, maitasuna, janaria, arropa... eta HIZKUNTZA(k). Hizkuntzak beharko ditu zuekin eta bere ingurukoekin komunikatzeko, beharrak adierazteko, pentsatzeko, jolasteko...\nUmearen hasierako bizimoduan, familia du bere mundu osoa. Hortik jasoko duen hizkuntza izango du lehen hizkuntza, bere mundu afektiborako hizkuntza. Garrantzizkoa da, beraz, haurrarekin euskaraz hitz egitea, baina, hori bezain garrantzizkoa da etxeko hizkuntza, bikotekideen artekoa, familiakideen artekoa, euskara izatea (ahal denean, behintzat). Umeak euskararekin duen harremana eta lotura osoagoak izango baitira horrela.\nAurrerantzean, beste erabaki batzuk hartu beharko dituzue: eskola hautatu, aisialdirako eskaintza zabala aztertu eta zuen seme edo alabarentzako egokien iruditzen zaizuena aukeratu... Eta hor ere kontuan hartu beharreko alderdia izango da hizkuntzarena.\nHorrela ziurtatuko duzue etorkizunean zuen seme-alaben komunikazio-gaitasuna, eta beste hizkuntza batzuk errazago eta hobeteko ikasiko dituztela.\nGoza dezazuela txiki horrekin!!!\nGuraso.com web gunea\nAutoan jartzeko irudia\nUmeentzako hitz goxoen zerrenda\nUmeentzako hitz goxoak\nAndoaingo Aita Larramendi Ikastolak antolatuko du 2012ko Kilometroak jaia\n2011/10/07 - Iruzkinak: 0\nAzaroan egingo dute 2012ko edizioaren aurkezpen ekitaldi ofiziala eta dendaren irekiera. Dendan urte osoan zehar eskuratu ahal izango da Kilometroak jaiko materiala.\n2011/04/26 - Iruzkinak: 0\n2009/06/01 - Iruzkinak: 0\nGaur 'Aukera ezazu, aukera gehiago eta hobeak izan ditzazun' matrikulazio-kanpaina aurkeztuko dute Buruntzaldeako Udalek Hernanin. Andoain, Astigarraga, Hernani, Lasarte-Oria, Urnieta eta Usurbilgo Udalek 2002an «euskarako egitasmoak elkarlanean emateko hitzarmena» sinatu zuten.\n2009/05/04 - Iruzkinak: 0


Noski, CiUren maniobrek, herri kataluniarraren sentimendu demokratikoekin egiten duen erabilera demagogikoak eta bere interesak defendatzen jarraitzeko egin duen bira "independentistak" ez dute zerikusirik azken urte hauetan Catalunyan autodeterminazio eskubidearen alde masiboki mobilizatu direnen jarrera zintzoarekin. Catalunyako auzi nazionalak oinarri solido objektiboa eta lehen mailako garrantzia politikoa ditu.\n"Aurrerakoi" batzuen ustez, CiU kritikatzea herri kataluniarraren sentimenduak gutxiestea da. Hauentzat, CiUren maniobrak salatzea, autodeterminazio eskubidearen aldeko mobilizazioak ukatzea da. Argudio hauek ez dute logikarik eta arriskutsuak dira politikoki, ezkerra salduta uzten dutelako eskuin nazionalistaren aurrean. Nazionalismo españolistaren aurkako posizioa eskubide demokratiko nazionalen aldeko jarrerarekin islatzen da, eta burgesia kataluniarrak egoera hau baliatu nahi du, ez herri kataluniarraren interesen alde, bazik eta bere klaseko interesen alde.\nKapitalista kataluniarren interesak ordezkatzen dituen CiU "prozesu subiranistaren" buruan egoteak ez du garrantzirik? CiU ez da saiatzen prozesu honen faseak zehazten? Nork erabaki zuen kontsultan galdera bikoitza egotea, independentziari buruzko galdera garbi bat jarri beharrean? Nork defendatu du autodeterminazio eskubideari buruzko galdera legearen barruan eta PPren babesarekin egin behar dela? Nork erabaki zuen azaroaren 9an "kontsulta" bat egitea eta ez erreferendum lotesle bat? Nor ari da PPren gobernuarekin negoziatzen (kasu askotan isilpean)? Hau dena ez al du CiUk inposatu? Garbi dago baietz!


Estrategia Jokoak PCan\nZure ikusmoldeak eta ikusgarriak zure ordenagailuko estrategia onenak ulertzen lagunduko dizu. Arakatzailearen eta bezeroen jostailuek jolasteko aukera ematen dute, beste jokalariekin komunikatzeko edo mundua modu independentean esploratzeko. Astindu eta aduana kontrolik gabe, zaldunen garaira erraz transferituko zaituzte, eta hiriak berreraiki, gazteluak eraiki, lagunak egin edo bizilagunekin borrokatu beharko duzu. Hau antzinatasuna edo etorkizun ezezaguna izan daiteke, garraio enpresa edo fantasiazko lurraldea kudeatzeko. Garatu lurraldeak, merkataritza, baliabideak lortu, munstroak suntsitu eta aberatsak izan.\nHero bat behar duzu\nAntzinako Munduko Jaunak\nBiztanleak Online - biztanleak\nEnpresa Tycoon Online\nSeafight - gerra\nGrepolis - Antzinako Grezia\nGerra eta Money heroiak\nKomando eta Conquer\nLiving Gerra ondoren\nMonsters unibertsala Online\nAgian & Duel Magic Champions\nNation of Fate\nErdi Aroko Online\nInperio Universe 2\nEador. Worlds, Lord\nDungeon Defentsak 2\nFlames in inperio\nErrege eta Kondairak\nBatua Wars: Fantasy egunsentian\nInperio 3 Unibertsoa\nClone Wars aroan\nEzpatak eta edabeak 2\nStarCraft 2: Heart Swarm du\nWarcraft 3: Frozen Throne The\nWarhammer II Gerra Dawn\nEnemy Lines 2 atzean\nEraztunen Jauna: Battle Erdi-lurra 2 The\nLord of the Rings: Battle Erdi-lurra The\nFury Of Age\nCossacks: gerra Itzuli\nEmpires 2 urtetik\nEmpires 3 urtetik\nStarCraft 2 Askatasunaren Ahotsa\nIkusezina, Inc Online\nHearthstone: Warcraft-eko heroiak\nGuint: Witcher. Txartela jokoa\nGames Online Estrategia Jokoak PCan\nestrategia jokoak ordenagailuan denbora guztian\nJolas dibertigarrienak Estrategia-jokoak deitu daitezke PCan. Bertsio militarretan, jokalariek armadak edo ekipoak garatzen kontzentratzen dira, etengabe borroketan parte hartzen dute. Baserriko jostailuek dimentsio ekonomikoa dute. Baina estrategiek egoera ezberdinak gainditzen dituzte; aurkarien birtualekin eta ekintza baketsuekin borrokak egiteko lekua dago.\nZuzendaritza joko guztiek ezaugarri komunak dituzte:\nEstrategia bakoitzak ezaugarri hauek baditu ere, norabide batean edo bestean alboran dago eta, noski, produktu bakoitzaren argumentuak berea du. Gai bat aukeratuz, denbora luzez gertakizunen mundu sinestezinean murgilduko zara, zure irudimenaren eta ordenagailuaren sagu baten uhinean garatzen direnak.\nImajinatu espazioa eta denbora atzera egin duzula, eta XXI. Mendetik ezaguna jaun feudalen, zaldunen, erregeen, printze eta printzesen garaira joan zinen. Nola kudeatu erresuma edo principatua, lineako estrategiak jolasean irabazten duzun esperientziatik ikasiko duzu.\nBiztanleriaren nahiak kontuan hartu behar dira, eta nekazarien beharrak asetzen badituzu, herritarrengana haziko dira, gero patrizioak eta nobleak. Maila bakoitzak baldintza berriak ditu, eta horiek ezartzeko garaian neurriak hartzen ez badira, alderantzizko eraldaketa eta zergen ordainketen murrizketa hasiko dira. Horrek dirua galtzea eta gehiago garatzeko aukera ekarriko du.\nHainbat modu daude funtsak lortzeko:\nMoneta ere desberdina da, urre kristaletik. Bizilagunek behar adina ondasun eta moneta eraikinak mantentzeko, saiatu oreka mantentzen eta ez ekaitz gertakariak.\nJoko gaiek jokalarien interes guztiak estaltzen dituzte, eta oso ondo joan zaitezke olio-gizon bat, trenbideko idazkaria, eraikuntza enpresa baten jabea, herrialde txiki bateko agintaria, pirata, espazio-guardia, zaldun eta printzesa. Batzuetan, garatzaileek benetako sormena erakusten diete eta jokalariei ezkontzeko aukera eskaintzen diete zerrendako hautagai egoki bat aukeratuz. Bizitza bateratua funtzionatzen ez badu, dibortzioa erraz lor dezakezu.\nArmada bat ere beharrezkoa da lurra arrotzengandik defendatzeko eta bere burua erasotzeko. Armak boterea sortu eta aliatuen laguntza lortu arte, prest zaude denbora guztian eraso egiteko. Hauek dira uxatzeko moduko eskramak laburrak, baina porrotak ezin dira saihestu. Ezaugarriak hobetu behar dira etengabe, eta bizilagunak eta zaindariak isurtzen dituzten zereginak asko laguntzen dute horretan. Ezikusten baduzu, garapena motelduko da eta geldiarazten duzun bitartean, beste jokalariek beren posizioak indartu eta suntsituko dizute.\nFantasiazko istorioak bereziki erakargarriak dira eta, horregatik, garatzaileek mundu birtuala eskaintza berriekin hornitzen dute. Iratxoak, orkak, magoak, ipotxak, trollak eta beste zoragarri batzuen magia propioa, jostailuei kolorea ekartzen diena.\nDeskargatzeko estrategia ordenagailuan edo erreproduzitu arakatzailean\nEstrategia Jokoak ordenagailuan deskargatu daitezke bezeroak badira edo izena eman ondoren pasahitza erabiliz. Bezeroaren bertsioan, Interneteko konexioa deskonektatu eta erreproduzitu dezakezu jokalariekin harremanik egin gabe, menuan eskaintzen diren misioak aukeratuz. Nabigatzailean, arrakastaren gakoa maiz jokoen harreman estuan oinarrituta dago, izan ere, zeregin askok ezin dute aurre egin, eta modu kolektiboan posible da joko gune jakin bat gainditzea.\nZein dira ordenagailuko estrategia joko onenak 2019-2020an? ⚔\nTron: Erregeen Gerra\nGerra deia: Mundu Gerra 2


Mundu berri bat deskubritzen ari denaren modura mintzo da Uxue Razquin (Iruñea, 1992), Erein argitaletxeko editore berria. “Beti liburu bat eskuan” du idatzia Twitterreko bere soslaian, eta hala omen da, txikitatik. Baina inoren eskuetara heldu aurretik liburuak egiten duen bide osoa ezagutzen ari da orain. Azken batean, elkarrizketa hau egiterako, hilabete baino ez darama editore lanetan.\n"Eskuizkribu asko iristen dira oso denbora murritzean, eta hori kudeatzea oso zaila da. Bat irakurtzen hasten naizenerako beste hiru dauzkat postan". (Argazkia: Josu Santesteban)\nNola doa egokitzapena?\nPozik nago, baina urduri ere bai, lan zamagatik. Ereineko lantaldeak asko lagundu nau, ez nago bakarrik; editorea naiz, baina baditut ondoan beste sailetako langileak. Nik ez dut oso ongi ezagutzen liburuaren sektore osoa. Produktua ezagutzen dut, baina liburu-dendara iritsi arte egiten den prozesu guztia ez nuen ezagutzen. Nire lana da eskuizkribuak iristerakoan irakurri eta balio duten edo ez erabakitzea eta idazleekin harremana izatea, baina jakin behar dut ere beste pausuak zeintzuk diren, eta asko ikasten ari naiz.\nOso erromantizatua nuen ofizioa. Txikitan amari esaten nion editore izan nahi nuela, ongi jakin gabe zer zen. Imajinatzen nuen sofa bat, liburuak iritsi eta asko irakurri. Baina eskuizkribu asko iristen dira oso denbora murritzean, eta hori kudeatzea oso zaila da. Bat irakurtzen hasten naizenerako beste hiru dauzkat postan. Nik ongi irakurri nahi dut, liburu batek zertan egiten duen huts ikusi, edo nola laguntzen ahal diodan idazle bati. Eta horrek eskatzen du mundu osoa ezagutzea: ematen du logela batean zaudela sartuta, eta inorekin ez duzula hitz egiten, baina bai zera, badakizu noiz doan inprentara, nola egin duten azala... Ate asko izaten dira irekita, eta hori kudeatzen ikasi behar dut.\nBada tokirik iristen zaizuen guztiarentzat?\nEz. Ni kanpoan bizi izan naiz, eta euskal literaturatik pixka bat deskonektatua ibili izan naiz, nola dagoen, zer kontsumitzen den. Ikusten ari naiz liburu asko argitaratzen direla, eta irakurleok ez dugula denborarik erritmo horri jarraitzeko. Asko dago, eta dena ezin dugu sartu. Eta ezetza ematea oso zaila da.\nLiteraturazale batentzat, lanik onena da editorearena?\nOrain baietz esango dizut, baina urtebete barru... [barrez]. Uste dut asko sufritzen dela. Ez idazleekin, e! Hori oso polita da, egiten dituzu harremanak, jendea ezagutu... Baina nik, adibidez, sufritzen dut ezetz esatearekin; azkenean, idazle batek eman dizu beretzat oso intimoa den zerbait, eta zuk irakurtzen duzu, eta zure irizpideen arabera, esaten duzu: “Bada ez”. Kostatzen zait hori, baina are garratzagoa da horren erantzuna jasotzea. Batzuetan ez dute ulertzen, eta badirudi editorea dela idazlearen antagonista. Eta kontrakoa da, editoreak lagundu behar du idazlea bere ibilbidean, obra ahalik eta hoberena izateko. Momentu batzuetan gogoa dut hori erantzuteko: aizu, lasai, ni laguntzeko nago.\nEditorearentzat idazlea zer da?\nDenetarik da. Lankide bat da, berarekin lanean zaudelako, produktu bat egiten. Idazketa oso gauza indibiduala da, baina editoreak lagundu behar du, batzuetan coach moduko bat ere bada. Demagun idazlea trabatuta dagoela, ez dakiela paragrafo bat nola egin, edo liburua nola bukatu. Editoreari dagokio hor egotea, laguntzen.\nBaina prest egon behar du maite dituen idazleekin haserretzeko?\nOraindik ez dit denborarik eman [barrez], baina bai. Bakoitzak izango ditu bere arrazoiak, zeren eta, azkenean, nahi duzuna da liburu hori ongi egotea, gero gustatu ala ez. Eta batzuetan, horra iristeko, haserrealdiak izaten dira. Baina edozein harremanetan gertatzen da hori.\nEditoreak idazle izan behar du?\nEz du zertan, baina esango nuke editore gehienek idazten dutela. Nik beti idatzi dut, txikitatik, baina ez dut ezer publikatu, tiraderan daude paperak. Uste dut zerbait idatzi behar duzula, hobeto ezagutzen dituzulako idazle baten prozesuak. Ez da ezinbestekoa, baina lagungarri da. Beharrezkoa irakurtzea da, pista asko ematen dizkizu horrek.\nAldatu zaizu irakurtzeko modua?\nBai eta ez. Aurretik ere oso irakurketa analitikoak egiten nituen. Batzuetan plazerezko irakurketak direnetan ere bilatzen ditut erratak eta abar, obsesio pixka bat badut. Baina disfrutatu izan dut istorio baten irakurketa hutsaz, bestea ahaztuta. Orain, lehen irakurketa batean oso analitikoa izaten naiz, eta akatsak edo hutsuneak bilatzen ditut. Baina gustatzen zait bigarren irakurketa batean, gauza horiek azpimarratuta ditudala, irakurlea banintz bezala irakurtzea.\nSarri ematen duzu sare sozialetan literaturaren berri. Ze toki du literaturak eremu horretan?\nUste dut lekua baduela. Nik natural bizi dut, zerbait gustatzen zait eta igotzen dut sare sozialetara. Paisaiekin egiten dugun bezala: hemen gaude, mendi honetara igo gara, hor duzu argazkia. Modu horretan ikusten dut; liburu hau irakurtzen ari naiz, gustatzen zait eta gomendatzen dizuet.\nAsko zarete azkenaldian euskal editore gazteak.\nZikloak dira, eta bazen beharra. Ereinen gertatu da, Igelan, Txalapartan... Aldaketak izan dira eta gazteok hartu dugu lekukoa. Beharrezkoa zen, baina oso modu naturalean etorri da, argitaletxeek ikusi dute mundua aldatzen ari dela alor guztietan, eta jende gaztea behar dela literaturan. Oso jarrera irekia eta naturala ikusi dut.\nEta asko zarete nafarrak. Kasualitatea da?\nSentsazioa dut Nafarroa beti izan dela mugimendu baten erdigune, batez ere kulturan, eta ez bakarrik literaturan. Beti ikusi dut gazteria gauzak egiteko prest.\nHanditan editore izan nahi dut\n“Txikitatik amak liburuak oparitu dizkit, eta banekien liburuekin zerbait egin nahi nuela. Amari esaten nion editore izan nahi nuela. Irakurri nahi nuen, autoreak deskubritu, haiekin bide bat egin. Baina horretarako ez da ikasten, ez dago karrera bat, eta zaila da mundu horretara sartzea. Ez dago Infojobsen eskaintzarik: 'Editorea behar dugu'. Bartzelonan liburu saltzaile ibili nintzen FNACen, eta liburuekin kontaktuan nengoen. Banuen hori buruan, baina amets bat zen. Berriarako eta Deiarako idazten nuen, eta emakume zientzialarien erreportajeak ere, EHUko Kultura Zientifikoko Katedrarentzat. Iruñera itzuli nintzenean Ereinetik deitu ninduten, eta esan zidaten ikusia zutela nire izena sare sozialetan. Lana eskaini zidaten, eta baietz esan nuen, bi aldiz pentsatu gabe".


ekaina 2016 - Page 2 of 4 - Zientzia Kaiera\nHilabeteko artxiboa: ekaina 2016\nAmaia Portugal Arratoi, saguzar, primate eta bestelakoek eragindako zoonosien mundu mapa osatu dute. Hau da, gizakioi gaitzen bat kutsatzeko ahalmena duten espezieak non bizi diren zehaztu dute. Emaitzen artean badaude ezusteko batzuk: espezie biodibertsitate ugariena duten zonalde tropikalak ez dira, proportzioan, transmisio handiena dakartenak.\nEzagutzen ditugun giza gaixotasunen erdiak baino gehiagok jatorri zoonotikoa dute. Gizakiari transmititu dakizkiokeen beste animalien (eta […]\nArrain-haztegietako arrain-multzoen jokabide-aldaketak on line monitorizatzeko metodologia bat ikertu du Harkaitz Eguiraun ingeniariak, UPV/EHUko Plentziako Itsas Estazioan egin […]\nSagu afrikar batek hilekoa duela aurkitu dute Australiako Clayton Unibertsitateko ikertzaile batzuek. Harrigarria izan da aurkikuntza gainerako karraskariek ez dutelako hilekorik. Acomys cahirinus sagu emeek bederatzi eguneko zikloa dutela ikusi dute, eta hilekoak 3 bat egun […]\nAzkenaldian badirudi mikrobio-flora toki guztietan dagoela. Entzefaloan honek izan dezakeen eragina uste zena baino […]\nUxue Razkin Uranoren eta Gearen arteko ezkontzatik jaio zen Ozeano titana. Greziarrek mundua inguratzen zuen ibai erraldoiaren pertsonifikazioa zela zioten, ur masa handiak ordezkatzen baitzituen haien sinesmenean. Antzinatik izan zuten ozeanoen eta itsasoen berri, jakina, baina guztiz ezezaguna egiten zitzaien itsas hondoak ezkutatzen zuen enigma. XX. mendera arte itxaron behar izan zuen munduak Pandora kutxa behingoaz irekitzeko. Marie Tharp […]\nUPV/EHUren Kultura Zientifikoko Katedra 2010eko urrian sortu zen, unibertsitateak eta Bizkaiko Foru Aldundiak (BFA) lankidetza hitzarmena sinatu ostean. Lehenengo hiletan gerora garatu beharreko programa eta jarduerak prestatzen eman ziren.\nKatedrak antolatutako lehendabiziko ekitaldia 2011ko Darwin eguna izan zen, otsailean. Gerora, Pere Estupinyáren hitzaldia antolatu zen eta komunikazio zientifikorako mintegi bat, maiatzaren amaiera aldean. Irailean, estreinatu […]\nCésar Tomé López Antigorputzak immunoglobulina izeneko proteinak dira, odolean eta linfa-sisteman daudenak; beren funtzioa, immunitate-sistemaren parte diren aldetik, antigenoekin elkar eragitea da, antigenoak identifikatuz eta neutralizatuz. Antigenoa esaten zaio banakoarena ez den substantzia, proteina edo polisakarido orori; birusek, bakterioek, parasitoek eta beste banako batetik transplantatutako ehunek —eta ondorioz, organoek— antigeno bezala jokatzen dute. Antigeno-antigorputz interakzioa oso espezifikoa da. Uste da […]\nAmaia Portugal Argi kutsaduraren munduko atlasa sortu dute Italiako eta AEBtako zenbait ikertzailek. Ondorioztatu dutenez, gizateriaren heren batek eta europarren %60ak ezin dugu Esne Bidea antzeman, gure hirietako argi artifizialak zeruari itzal egiten diolako. Munduan, oro har, Singapurren dute argi kutsadura handiena, eta Txaden, txikiena.\nGauez, gure hiriak distiratsuegiak dira. Farolek eta eraikin handietako fatxadek hainbeste egiten dute dir-dir, ezen […]\nDiego Garate Maidagan Zientziak erronken bidez egiten du aurrera. Ikertzaileak azaltzen diren arazoei erantzun zehatza lortzen aritzen dira. Askotan gizartean bertan dauden kontuen inguruan gertatzen da hori. Printzipio bera ageri da antzinako gizarteen ikerketan eta oro har, gure izaeraz hausnarketa egiten laguntzen du zientziak.\nBai gure Homo sapiens espeziearen agerpena, bai eta berezkoak onartzen ditugun portaerak prozesu konplexu baten […]


Mens – Bihotza Odolez Beteta Daukat – Tengo El Corazón Lleno De Sangre\nabril 13, 2020 aclimateos Deja un comentario\nKonfinamenduak aukera asko ireki ditu, eta asko itxi, tenporalki bada ere.\nProiektu guztiak dira posible, orduak, orduak, eta orduak libre, baina preso, denbora korronte batean bageunde bezala, perpetuum mobile, fisika trikimailu batean.\nAhots asko entzuten dira, egin beharrekoen zerrenda luzeak: Gida liburuak, guruak, haterrak, eruditoak.\nInformazioa bi modutan banatzen da, akaso hiru: Auto erreferentziala dena, pandemiari buruz ari zaiguna; ludikoa dena, hau da, ihes egiteko bidea ematen diguna, eta identitarioa, kolektibo gisa nola prozesatu eta eraikiko dugun etorkizunaz ari zaiguna.\nEta denbora pantaien bitartez zapingan pasatzen da, telebistako beira bitartean, mugikor eta ordenagailuarenetik, leihoaren beira bitarteko.\nZaila da kontzentratzea, denbora tokean jolastea bezala igarotzen da, ordu bat gorde, bi saltatu. Irudi, pentsamendu eta hausnarketak paisaia bilakatu dira, abiadura handiko trenean, ziztu bizian zeharkatzen ditugun bitartean.\nBadira lanean dabiltzanak, bagaude langabezian gaudenak. Badira etxe handiak dituztenak, bagaude etxe ñimiñoak ditugunak. Pareko terrazan familia bat ikusten dut igandea elkarrekin pasatzen, alaitasuna honaino iristen da. Buelta eman eta lau pareta, maite dut etxea, ia pertsona fisiko bat bilakatzeraino, baina zaila da elkarrekintza etxearekin, ez ditu nire galderak erantzuten. Esango nuke nire nortasunaren parte bat bilakatzen ari dela.\nBarraskilo bat naiz, 25m2 hauek soinean daramatzat.\nOrdena, egitura, ezinbestekoak dira, eta auto disziplina inposatzen diot neure buruari: Goiz esnatu, irakurri, musika entzun, kirola egin, ordutegiak errespetatu, idatzi, ea, idatzi, baina idazterako garaian pentsamenduak abiada bizian doaz. Artea prestatu behar dut, sarea, eta zortearekin bertan erortzen direnak baliatu.\nEgunak dira dagoeneko bakardade irudikatu honetan, errealitate gaingabetu honetan, likidoan. Dena da, baina ez guztiz. Post, fake, erdi, light, suzedaneoa zait errealitatea, holograma bat, eta momentu batzuetan neure burua mamutzen ikusten dut. Ordenak laguntzen dit, baina, sormenak, elkarrizketak, errealitatea oraindik hor nonbait dagoela pentsatzen jarraitzera laguntzen didalako.\nBeste (ALDE) bat irrasaiorako idatzia.\nEstaldurarik Gabe →